बॉलिवूडचा बजरंग भाईजान म्हणजेच सलमान खानच्या आवाजातील ‘हनुमान दा दमदार’ या अॅनिमेटेड चित्रपटाचा ट्रेलर नुकताच प्रदर्शित झाला . या ट्रेलरमध्ये हनुमानच्या पात्राला सलमान खानने आवाज दिला आहे . हनुमानच्या पात्राला आवाज देण्यासाठी अनेक लहान मुलांनी सलमानला पसंती दिली होती . सलमानच्या आवाजासोबतच अन्य बॉलिवूड कलाकारांचे आवाजही या ट्रेलरमध्ये ऐकायला मिळत आहेत . या चित्रपटातून हनुमान एका आधुनिक रुपात प्रेक्षकांच्या भेटीला येणार आहे . ‘एक बार मैने कमिटमेन्ट करदी तो मै अपने आप की भी नही सुनता’ हा सलमानचा लोकप्रिय डायलॉगदेखील यात घेण्यात आला आहे . हनुमानाव्यतिरिक्त अन्य पात्रांची देखील या ट्रेलरमध्ये झलक पाहावयास मिळते . ट्रेलरमध्ये सर्व पात्रांना आधुनिक आणि विनोदी अंगाने दाखविण्याचा प्रयत्न केल्याचे दिसून येते . ट्रेलरची सुरुवातही बुमन इराणी यांच्या आवाजाने करण्यात आली आहे . सलमानशिवाय जावेद अख्तर , रविना टंडन , मकरंद देशपांडे , विनय पाठक , सौरभ शुक्ला , चंकी पांडे आणि कुणाल खेमू या कलाकारांनी अॅनिमेटेड पात्रांसाठी आवाज दिला आहे . त्यामुळे यंदाच्या उन्हाळी सुट्टीत बच्चे कंपनीला मनमुराद आनंद लुटता येणार आहे . ‘बजरंगी भाईजान’ या सुपरहिट चित्रपटात सलमान खान हनुमानच्या भक्ताच्या भूमिकेत दिसला होता . या गाजलेल्या भूमिकेनंतर भाईजान सलमानच्या आवाजामुळे ‘हनुमान द दमदार’ हा अॅनिमेटेड चित्रपटदेखील दमदार असणार याचे संकेतच ट्रेलरमधून मिळत आहेत . येत्या १९ मेला हा चित्रपट प्रेक्षकांच्या भेटीला येणार आहे .


भारतीय संघ इंग्लंडविरुद्धच्या कसोटी मालिकेसाठी पूर्णपणे सज्ज झाला असला तरी इंग्लंडचा एक गोलंदाज भारतीय संघासाठी धोकादायक ठरू शकतो . इंग्लंडचा अष्टपैलू बेन स्टोक्स भारतीय संघाची दाणादाण उडवू शकतो , असे मत ऑस्ट्रेलियाचा माजी गोलंदाज जेसन गिलेस्पी व्यक्त केले आहे . गिलेस्पीने ‘टाइम्स ऑफ इंडिया’ला दिलेल्या मुलाखतीत बेन स्टोक्सच्या अष्टपैलू कामगिरीचे कौतुक केले . बेन स्टोक्स हा खेळाडू इंग्लंड संघासाठी गेम चेंजर खेळाडू ठरू शकतो . बेन स्टोक्सच्या गोलंदाजीला वेग आणि स्विंग आहे . बांगलादेशविरुद्धच्या सामन्यांत देखील स्टोक्सने चांगली कामगिरी केल्याचे आपण पाहिले आहे . त्यामुळे मायभूमीत खेळत असल्याची जमेची बाजू भारतीय संघाकडे असली तरी बेन स्टोक्स हा खेळाडू यजमानांसाठी घातक ठरू शकतो , असे गिलेस्पी म्हणाला . स्टोक्सची फलंदाजी देखील वाखाणण्याजोगी आहे . त्यामुळे स्टोक्स केवळ गोलंदाजीत नव्हे , तर फलंदाजीत देखील इंग्लंडसाठी चांगली कामगिरी करू शकतो , असेही गिलेस्पी पुढे म्हणाला . इंग्लंडचा भरवशाचा गोलंदाज जेम्स अँडरसनची संघातील अनुपस्थिती इंग्लंडसाठी नक्कीच चिंतेची गोष्ट आहे . अँडरसन नव्या आणि जुन्या अशा दोन्ही चेंडूंवर चांगली गोलंदाजी करतो . अँडरनसच्या अनुपस्थितीत आता इंग्लंडकडे क्रिस वोक्स हा पर्याय आहे . वोक्स देखील भेदक गोलंदाजी करतो . भारतीय वातावरणात मध्यम गतीच्या गोलंदाजांना चांगली मदत मिळते . पण संघात एक वेगवान गोलंदाज विकेट्स मिळविण्यासाठी असणे देखील तितकेच महत्त्वाचे आहे . तुम्हाला अगदी काटेकोरपणे संघ निवडावा लागेल , असे गिलेस्पी म्हणाला . ९ नोव्हेंबरपासून राजकोटच्या स्टेडियमवर भारत विरुद्ध इंग्लंड पहिला कसोटी सामना खेळवला जाणार असून या मालिकेसाठी इंग्लंडचा संघ बुधवारी भारतात दाखल झाला . यासोबत बुधवारी या मालिकेसाठीच्या भारतीय संघाची देखील घोषणा करण्यात आली . भारतीय संघात वेगवान गोलंदाज इशांत शर्माचे पुनरागमन झाले आहे .


निर्माता - दिग्दर्शक करण जोहर चित्रपटसृष्टीत आपलं काम सांभाळण्यासोबतच आणखी एक जबाबदारी पार पाडत आहे . ती जबाबदारी म्हणजे यश आणि रुही या जुळ्या मुलांना सांभाळण्याची . करणने सरोगसीद्वारे बऱ्याच महिन्यांपूर्वी यश - रुहीचं पालकत्त्वं स्वीकारलं होतं . तेव्हापासूनच त्यांचा सांभाळ करण्याला तो प्राधान्य देत असून , यात त्याला मदत होतेय ती म्हणजे कला विश्वातील काही खास मित्रमंडळींची आणि त्याची आई हिरू जोहर यांची . सध्याच्या घडीला करणच्या मुलांचा विषय चर्चेत येण्यामागचं कारण म्हणजे यंदाची दिवाळी . आनंद आणि उत्साहाची उधळण करत येणारी यंदाची दिवाळी यश आणि रुही पहिल्यांदाच पाहणार असल्यामुळे करण फारच उत्सुक आहे . आपल्या मुलांच्या आयुष्यात आलेल्या या सणाची रंगत आणखी वाढवण्यासाठी करणने काही बेतही आखले आहेत . ‘इंडियन एक्स्प्रेस’ने प्रसिद्ध केलेल्या वृत्तानुसार करणनेच याविषयीची माहिती दिली . ‘दरवर्षीप्रमाणे यंदाही एका कौटुंबिक समारंभात आम्ही हा सण साजरा करु . सध्या मी फारत उत्सुक आहे कारण , यश आणि रुहीची ही पहिलीच दिवाळी आहे . दिवाळीच्या निमित्ताने धर्मा प्रॉडक्शनच्या कार्यालयात होण्याऱ्या पूजेसाठी ते दोघंही पहिल्यांदाच येणार आहेत . त्यामुळे कुटुंबातील प्रत्येक व्यक्तीसाठी हा एक मोठा क्षण आहे’ , असं करण म्हणाला . वाचा : हॉलिवूड सेलिब्रिटीने करण जोहरचा अपमान केला तेव्हा… करणची ही दोन्ही मुलं त्यांच्या जन्मापासूनच प्रकाशझोतात होती . काही दिवसांपूर्वीच करणने त्याच्या मुलांचा फोटो सोशल मीडियावर पोस्ट करत सर्वांचं लक्ष वेधलं होतं . आपल्या आयुष्यात यश आणि रुहीच्या येण्याने फार बदल झाले असून , पालकत्त्वाचा अनुभव सुखकर असल्याचं करणने एका मुलाखतीत स्पष्ट केलं होतं . तेव्हा आता मुलांची दिवाळी आणखी खास करण्यासाठी करणने नेमके कोणते बेत आखले आहेत याकडेच अनेकांचं लक्ष लागलं आहे .


उपवासामध्ये साबुदाण्याची खिचडी , भगर , फळे खाऊन कंटाळा यायला लागतो . मग उपवासाला वेगळे पदार्थ काय करायचे असा प्रश्न घरातील महिलांना पडतो . ८ दिवसांत काही वेगळे पदार्थही करुन झालेले असतात . पौष्टीक आणि अगदी कमी वेळात होईल असा एक हटके पदार्थ… साहित्य : दोन वाटी राजगिरा पीठ , जिरेपूड दोन चिमटी , चवीपुरते तिखट , मीठ , एक लहान चमचा मोहन , थोडेसे आले वाटण , तूप कृती : तूप सोडून इतर सर्व जिन्नस एकत्रित चांगले मळून घ्या . हे पीठ थोडा वेळ भिजू द्या . कढईत तूप गरम करा . पिठाच्या लहान लहान पुऱ्या लाटून किंवा हातावर थापून तळून घ्या . उपवासाच्या चटणी बरोबर किंवा दह्याबरोबर गरम पुऱ्या अतिशय चविष्ट लागतात .


बिएल ( स्वित्झर्लंड ) - भारताच्या पी . हरिकृष्णला बिएल बुद्धिबळ स्पर्धेत तिसऱ्या क्रमांकावर समाधान मानावे लागले . त्याची अपराजित मालिका नेमकी अखेरच्या नवव्या फेरीत खंडित झाली . त्यामुळे तो संयुक्त तिसरा आला . अखेरच्या फेरीपूर्वी हरी आणि चीनची होऊ यिफान संयुक्त आघाडीवर होते . हरीच्या पराभवामुळे यिफान विजेती ठरली . तिने स्वित्झर्लंडच्या निको जॉर्जियाडीसवर मात केली . तिचे सर्वाधिक ६ . ५ गुण झाले . बॅक्रॉटने सहा गुणांसह दुसरा क्रमांक पटकावला . हरी ५ . ५ गुणांसह तिसरा राहिला . हरीला पांढऱ्या मोहऱ्यांसह खेळण्याचा फायदा उठविता आला नाही . २९व्या चालीस त्याला पराभव मान्य करावा लागला .


मुंबई / नवी दिल्ली : आशियाई कुस्ती स्पर्धेत भारताच्या अनेक दिग्गज कुस्तीगिरांच्या अनुपस्थितीत ऑलिंपिक ब्रॉंझपदक विजेत्या साक्षी मलिककडून सुवर्णपदकाची अपेक्षा बाळगली जात आहे . याचे दडपण आपल्यावर येत असल्याची कबुली साक्षीने दिली . आशियाई स्पर्धेत साक्षी अपयशीच ठरली आहे . गतवर्षीच्या स्पर्धेत आठ स्पर्धकांत ती पाचवी आली होती . अन्य भारतीय पदक जिंकत असताना साक्षीचे अपयश खटकणारे होते . यंदा परिस्थिती बदलली आहे . दिल्लीच्या खाशाबा जाधव स्टेडियमवर उद्यापासून सुरू होणाऱ्या या स्पर्धेत ती भारताची एकमेव ऑलिंपिक पदक विजेती आहे आणि ती सुवर्णपदक जिंकणारच असे गृहीत धरले जात आहे . रिओतील यशानंतर साक्षीचा नियमित सराव झालेला नाही . साखरपुडा , विवाह , सत्कार सोहळे , जाहिरातीचे शूटिंग , फोटोशूट यातच जास्त व्यग्र होती . त्याचा परिणाम तिच्या सरावावर झाला . प्रो कुस्ती लीगमध्येही ती काही लढतीच खेळली ; मात्र तिने निवड चाचणी स्पर्धेत प्रभावी विजय मिळवत संघात स्थान मिळविले . स्पर्धा पुनरागमनाच्या वेळी दडपण हे असणारच . ऑलिंपिक पदक विजेती असल्यामुळे जास्त अपेक्षाही असणार . त्यातच स्पर्धा भारतात आहे , असे साक्षीने सांगितले . तिच्यासमोरील आव्हान सोपे नाही . तिच्या गटातील चीनची झिंगरू पेई जागतिक विजेती आहे ; तसेच ऑलिंपिकमध्ये साक्षीकडून पराजित झालेली गत आशियाई विजेती ऐशुलू त्यानुबेको रिओचा वचपा काढण्यास उत्सुक असेल . साक्षीला , तुझ्याकडे जास्त लक्ष असेल , असे म्हटल्यावर माझे लक्ष सत्यव्रतकडे जास्त असेल , असे हसत हसत सांगितले . साक्षीचा पती सत्यव्रत 97 किलो फ्री - स्टाईल स्पर्धेत खेळणार आहे . सत्यव्रतची स्पर्धा 12 तारखेला आहे , तर साक्षीची 13 ला . एकमेकांचा सल्ला आमच्यासाठी खूपच मोलाचा असतो , असे तिने सांगितले ; मात्र त्याच वेळी चाहत्यांनाच काय पदाधिकाऱ्यांनाही आपल्याकडून सुवर्णपदकच हवे , याची तिला खात्री आहे . आजचे भारतीय आव्हान ग्रीको रोमन - 66 किलो : रवींदर . 75 किलो : गुरप्रीत . 80 किलो : हरप्रीत . 98 किलो : हरदीप . 130 किलो : नवीन .


बॉलीवूडचा सुपरस्टार सलमान खानच्या सुलतान चित्रपटाची सध्या तिकीटबारीवर विक्रमी घोडदौड सुरू आहे . बॉलीवूडकर देखील सुलतान चित्रपटाचे कौतुक करताना दिसत आहेत . नुकतेच अभिनेता रणवीर सिंगने पॅरिसमध्ये सुलतान चित्रपट पाहिला . यावेळी सुलतानच्या बेबी को बेस पसंद है आणि लगे ४४० वोल्ट गाण्यांवर थिरकण्याचा मोह रणवीरला आवरता आला नाही . त्याने चित्रपटाच्या स्क्रिनिंग सुरू असतानाच गाण्यांवर बेधुंद होऊन नाचण्यास सुरूवात केली . उपस्थितांनाही रणवीरच्या नृत्याला जोरदार प्रतिसाद दिला . रणवीर सध्या पॅरिसमध्ये ‘बेफीक्रे’ या आपल्या आगामी चित्रपटाच्या चित्रीकरणात व्यस्त आहे . त्याने आपल्या दैनंदिन वेळापत्रकातून वेळ काढून पॅरिसमधील एका चित्रपटगृहात सुलतान चित्रपट पाहिला . सुलतानच्या गाण्यावर थिरकतानाचे रणवीरचे व्हिडिओ सध्या सोशल मीडियावर चर्चेचा विषय झाले असून , ट्विटरवर # RanveerwatchesSultan हा हॅशटॅग देखील ट्रेंडमध्ये होता . सोशल मीडियावर व्हायरल झालेले रणवीरचे व्हिडिओ -


एकता कपूरच्या ‘क’ मालिकांची चलती सुरू असताना तिची ‘कसौटी जिंदगी की’ ही मालिका खूप गाजली होती . २००१ ते २००८ अशी दीर्घकाळ ही मालिका चालली . आता दहा वर्षांनी या मालिकेचा सीक्वेल येणार आहे . एकता कपूरने मालिकेच्या प्रसिद्धीसाठी थेट ‘किंग खान’ अर्थात शाहरुख खानला गळ घातली आणि मालिकेच्या प्रोमोजमधून खुद्द शाहरुखने मालिकेची आणि त्यातील कलाकारांची प्रसिद्धी केली आहे . या प्रसिद्धीसाठी शाहरुखने आठ कोटी रुपये घेतल्याची चर्चा आहे . दहा वर्षांनी या मालिकेचा सीक्वेल आणताना एक नवीन पिढी तिच्या समोर आहे . या पिढीला त्यांच्या पद्धतीने मालिकेशी जोडून घ्यावे लागणार असल्याने एकताने या मोहिमेत शाहरुखला बरोबर घेतले . एकता आणि शाहरुख या दोघांनी एकत्र प्रोमो केला आहे . ‘कसौटीजिंदगी की’ मालिका दुसऱ्या पर्वात प्रेक्षकांच्या भेटीला येत असल्याची घोषणा त्यांनी केली . मालिकेच्या नव्या पर्वात एरिका फर्नाडिस ‘प्रेरणा’ या भूमिकेत , तर ‘अनुराग’च्या भूमिकेत पार्थ समाथान असणार आहे . हा प्रोमो प्रदर्शित झाला त्या दिवशी ‘ट्विटर’वर पहिल्या क्रमांकावर होता . अन्य समाजमाध्यमांवरही तो लोकप्रिय ठरला आहे . मालिकेच्या नव्या पर्वात शाहरुख खान काम करणार असल्याची चर्चा रंगली होती . शाहरुखने या ‘प्रेरणा’ आणि ‘अनुराग’ची ओळख करून दिली असल्याने तो नव्या पर्वातील प्रेमकथेचा निवेदक असणार असल्याचं बोललं जात आहे . मात्र याबाबतीत कोणतीही अधिकृत घोषणा एकता क पूरने केलेली नाही . संगीतकार , गायक बाबुल सुप्रियो नव्याने या मालिकेचं शीर्षकगीत ध्वनिमुद्रित करणार आहे . एकता कपूरने तिच्या या मालिकेसाठी सगळ्या गोष्टी सुंदर जुळवून आणल्या आहेत . त्यामुळे प्रेमकथा सादर करण्यासाठी प्रेमपटांचा बादशहा शाहरुखलाच तिने आमंत्रित केले आहे . पहिल्या भागाची सुरुवात शाहरुख कशी करतो , याची प्रेक्षकांना उत्सुकता आहे . यानिमित्ताने प्रेमकथा आणि शाहरुख हे खास नातं छोटय़ा पडद्यावरही अधोरेखित झालं आहे .


चिली येथे झालेल्या मागील विश्वचषक स्पध्रेत अनपेक्षित निकालांचा सपाटा लावताना मालीने अंतिम फेरीत प्रवेश केला होता . मात्र त्यांचा हा अश्वमेध नायजेरियाने रोखून जेतेपदाचा चषक उंचावला . भारतात होणाऱ्या कुमारांच्या विश्वचषक स्पध्रेत नायजेरियाच्या अनुपस्थितीत गतउपविजेत्या माली संघाचे पारडे जड मानले जात आहे . ‘ब’ गटात मालीला तुलनेने कमकुवत असलेल्या पॅराग्वे , न्यूझीलंड आणि टर्की यांचा सामना करावा लागणार आहे . मात्र प्रतिस्पर्धी संघांपैकी पॅराग्वे आणि टर्की हे गतउपविजेत्यांसमोर कडवे आव्हान उभे करण्याची क्षमता राखतात . पॅराग्वेने १९९९मध्ये उपांत्यपूर्व फेरीपर्यंत मजल मारली होती , तर २००९साली उपांत्यपूर्व फेरीत प्रवेश करणाऱ्या टर्कीने २००५मध्ये चौथे स्थान पटकावले होते . विश्वचषक स्पध्रेत आतापर्यंत सात वेळा सहभागी झालेल्या न्यूझीलंडला केवळ तीन वेळाच बाद फेरीत प्रवेश करण्यात यश आले आहे . माली माली संघाने १९९७ ते २००१ या सलग तीन विश्वचषक स्पध्रेची पात्रता निश्चित केली होती . मात्र सातत्यपूर्ण कामगिरी करण्यात अपयशी ठरल्यामुळे त्यांना २००१नंतर विश्वचषक स्पध्रेत प्रवेश करण्यासाठी १४ वर्षांची प्रतीक्षा करावी लागली . प्रदीर्घ कालावधीनंतर विश्वचषक स्पध्रेत पुनरागमन करताना त्यांनी उपविजेतेपदापर्यंत मजल मारून सर्वाना आश्चर्यचकित केले . भारतात होणाऱ्या स्पध्रेतही त्यांच्याकडून अशाच कामगिरीची अपेक्षा आहे . सीएएफ १७ वर्षांखालील आफ्रिका चषक राष्ट्रीय स्पध्रेचे सलग जेतेपद पटकावणारा माली हा एकमेव संघ आहे . या स्पध्रेच्या उपांत्य फेरीत पेनल्टी शूटआऊटच्या थरारात मालीचा गोलरक्षक युसूफ कोइटाने प्रतिस्पर्धी गिनी संघाचा एकही प्रयत्न यशस्वी होऊ दिला नव्हता . त्यामुळे विश्वचषक स्पध्रेत कोइटाकडून त्यांच्या अपेक्षा नक्की उंचावल्या आहेत . विश्वचषक स्पध्रेच्या १८ सामन्यांत मालीने केवळ २४ गोल केले . ० . ६१ या सरासरीने गोल त्यांच्या नावावर आहेत आणि ही स्पध्रेतील नीचांकी गोल सरासरी आहे . न्यूझीलंड सलग सहाव्यांदा न्यूझीलंड विश्वचषक स्पध्रेत सहभागी होत आहे आणि त्यांनी एकूण आठ वेळा या स्पध्रेत सहभाग घेतला आहे . २००९ , २०११ आणि २०१५मध्ये त्यांनी उपउपांत्यपूर्व फेरीपर्यंत मजल मारली होती . १९९७मये इजिप्त येथे झालेल्या विश्वचषक स्पध्रेतून त्यांनी फिफाच्या स्पध्रेत पदार्पण केले . त्यानंतर पुढील विश्वचषक स्पध्रेचे यजामनपद त्यांनी भूषवले . न्यूझीलंडने सलग सहा वेळा ओशियाना फुटबॉल कॉन्फडरेशन ( १७ वर्षांखालील ) स्पध्रेचे जेतेपद पटकावले आहे . २०१७च्या स्पध्रेतील त्यांचे आव्हान जवळपास उपांत्य फेरीतच संपुष्टात आले असते , परंतु भरपाई वेळेतील एका गोलने त्यांनी पापुआ न्यू गिनीयावर विजय मिळवत अंतिम फेरीत प्रवेश केला . या प्रवेशाबरोबर त्यांनी भारतात होणाऱ्या विश्वचषक स्पध्रेतील पात्रताही निश्चित केली आणि हा आनंद त्यांनी अंतिम फेरीत न्यू कॅलेडोनियाला ७ - ० असे नमवून दणक्यात साजरा केला . न्यूझीलंडने विश्वचषक पात्रता स्पध्रेतील पाच सामन्यांत २७ गोल केले आणि केवळ दोन वेळाच त्यांना एका गोलच्या फरकाने विजयावर समाधान मानावे लागले . टर्की केवळ दोनच कुमार विश्वचषक स्पध्रेत खेळण्याचा अनुभव टर्कीच्या गाठीशी आहे . २००५च्या पहिल्याच विश्वचषक स्पध्रेत त्यांनी उपांत्य फेरीत प्रवेश केला होता . त्यांना ब्राझिलकडून ३ - ४ असा निसटता पराभव पत्करावा लागला होता . तिसऱ्या स्थानासाठीच्या लढतीत नेदरलँड्सने त्यांच्यावर २ - १ असा विजय मिळवला . २००९मध्ये त्यांना उपांत्यपूर्व फेरीत कोलंबियाने पेनल्टी शूटआऊटमध्ये ५ - ३ असे नमवले . त्यानंतर आठ वर्षांनंतर टर्की विश्वचषक स्पध्रेत पुनरागमन करत आहे . यूएएफ युरोपियन १७ वर्षांखालील अजिंक्यपद स्पध्रेत त्यांनी उपांत्यपूर्व फेरीत प्रवेश करून विश्वचषक पात्रता निश्चित केली . पॅराग्वे पॅराग्वे चौथ्यांदा विश्वचषक स्पध्रेत सहभागी होत असून १९९९मध्ये पदार्पणातच त्यांनी उपांत्यपूर्व फेरीत प्रवेश केला होता आणि ती त्यांची आतापर्यंतची सर्वोत्तम कामगिरी आहे . त्यानंतर २००१ आणि २०१५मध्ये त्यांना साखळी फेरीचा अडथळाही पार करता आला नाही . दक्षिण अमेरिका १७ वर्षांखालील अजिंक्यपद स्पध्रेत तिसरे स्थान पटकावून त्यांनी विश्वचषक स्पर्धेतील सहभाग निश्चित केला .


दुष्काळ आणि निवडणुकांमुळे राज्य सरकारला स्पर्धाचा विसर छत्रपती शिवाजी करंडक कबड्डी स्पर्धा , खाशाबा जाधव कुस्ती स्पर्धा , भाई नेरूरकर खो - खो स्पर्धा आणि व्हॉलिबॉल स्पर्धा या महाराष्ट्र शासनाच्या आर्थिक पाठबळावर होत असलेल्या स्पर्धा प्रामुख्याने राजकीय इच्छाशक्तीच्या बळावर वर्षांनुवष्रे यशस्वी होतात . मागील आर्थिक वर्षांत दुष्काळामुळे आणि शुक्रवापर्यंतच्या आर्थिक वर्षांत निवडणुकांमध्ये नेतेमंडळी व्यस्त झाल्यामुळे कबड्डीला वर्षभर , तर खो - खो , कुस्ती आणि व्हॉलिबॉलच्या स्पर्धाना गेले दोन - तीन वष्रे मुहूर्त मिळालेले नाहीत . १९९७मध्ये शिवसेना - भाजप सरकार सत्तेवर आल्यानंतर शिवशाही करंडक कबड्डी आणि खाशाबा जाधव कुस्ती स्पध्रेला प्रारंभ केला . कालांतराने खो - खो आणि व्हॉलिबॉलच्या स्पर्धाही अस्तित्वात आल्या , तर काँग्रेस - राष्ट्रवादी सरकारने कबड्डी स्पध्रेचे छत्रपती शिवाजी करंडक असे नामकरण केले . महाराष्ट्र शासनाकडून मिळणाऱ्या ५० लाखांच्या निधीमध्ये थोडी वैयक्तिक गुंतवणूक करून आपल्या विभागात शानदार स्पर्धा घेण्याचा दिखावूपणा मिरवण्यासाठी प्रामुख्याने सत्ताधारी पक्षातीलच नेतेमंडळी उत्सुक असतात . हे या स्पर्धाचे गेल्या अनेक वर्षांतील वैशिष्टय़ ठरले आहे . या चारही खेळांच्या क्रीडा संघटनांवर राजकीय मंडळींचा अंकुश असल्यामुळे ही स्पर्धा मिळवण्याचे सरकारी शिवधनुष्य पेलणे त्यांच्यासाठी मुळीच कठीण नसते . मात्र नोटबंदीच्या संकटातून बाहेर पडल्यानंतर राज्यातील महत्त्वाच्या शहरांमध्ये झालेल्या निवडणुकांमुळे या चारही स्पर्धाच्या तारखा चुकल्या आहेत . मागील आर्थिक वर्षांत छत्रपती शिवाजी करंडक कबड्डी स्पर्धा विदर्भात झाली होती . त्यामुळे एकच वर्ष कबड्डीची स्पर्धा झालेली नाही . याबाबत महाराष्ट्र राज्य कबड्डी असोसिएशनचे सरकार्यवाह आस्वाद पाटील यांनी सांगितले की , ‘‘महानगरपालिका आणि जिल्हा परिषदेच्या राजकीय निवडणुकांमुळे छत्रपती शिवाजी करंडक स्पध्रेचे यजमानपद कुणी मागितलेच नव्हते , हे त्याचे खरे कारण आहे . मात्र आता मुंबई आणि कोल्हापूरसह आणखी एक जिल्हा यजमानपदासाठी उत्सुक आहे . त्यामुळे येत्या काही दिवसांत हा प्रश्न मार्गी निघेल अशी अपेक्षा आहे . ’’ भाई नेरूरकर चषक खो - खो स्पर्धा तर गेले दोन वर्ष झालेल्या नाहीत . याविषयी महाराष्ट्र राज्य खो - खो असोसिएशनचे सरचिटणीस चंद्रजित जाधव म्हणाले की , ‘‘गेल्या दोन वर्षांच्या प्रलंबित स्पर्धासाठी मी विधिमंडळाच्या अधिवेशनाअगोदर मुख्यमंत्री देवेंद्र फडणवीस आणि क्रीडामंत्री विनोद तावडे यांना पत्रे लिहिली होती . यासंदर्भात मार्चमध्ये मंत्रालयात एक बैठकसुद्धा झाली . त्यावेळी एप्रिल महिन्यात स्पर्धा घेण्याचे आश्वासन दिले आहे . मात्र यावर माझा विश्वास नाही . या स्पध्रेचा प्रस्ताव अर्थखात्याकडे पाठवण्यात आला असून , त्याची मंजुरी आल्यानंतर स्पर्धा घेऊ शकू , असे सरकारी उत्तर आम्हाला मिळालेले आहे . त्याआधीची स्पर्धासुद्धा राज्यातील दुष्काळी परिस्थितीमुळे घेता आली नव्हती . ’’ खाशाबा जाधव कुस्ती स्पर्धासुद्धा मागील दोन वष्रे झाल्या नाहीत आणि त्याच्या आधीची स्पर्धा रद्द करावी लागली होती . महाराष्ट्र राज्य कुस्तीगीर संघटनेचे उपाध्यक्ष संजय शेटय़े यांनी सांगितले की , ‘‘ही स्पर्धा शासकीय असल्यामुळे आमदार , खासदार , मंत्री या स्पध्रेसाठी दावेदारी करतात . मात्र याचा योग्य पाठपुरावा होत नाही . स्पध्रेसंदर्भात नुकत्याच झालेल्या बैठकीत ज्या जिल्ह्यांमध्ये अशा स्पर्धा झालेल्या नाहीत , तिथे आयोजनासाठी आपण प्राधान्य देऊ , असे ठरवण्यात आले . मात्र न झालेल्या प्रलंबित स्पर्धा होणे कठीण आहे . ’’ व्हॉलिबॉलची स्पर्धाही वर्षभरात झाली नसून , त्याआधीची एक स्पर्धा वादग्रस्त ठरली होती . महाराष्ट्र राज्य व्हॉलिबॉल असोसिएशनचे विभागीय सचिव संजय नाईक यासंदर्भात म्हणाले की , ‘‘शासनाकडून मार्च महिन्यात आम्हाला १५ दिवसांत स्पर्धा घेण्याचे निर्देश देण्यात आले नव्हते , मात्र ते शक्य नव्हते . त्याआधीच्या स्पध्रेच्या वेळी दुष्काळग्रस्तांच्या निधीकरिता १५ लाखांची कपात केल्यामुळे औरंगाबादने स्पर्धा नाकारली होती . आम्ही एप्रिल - मे महिन्यातील तारखांची विनंती केली आहे . चेंबूर येथील आरसीएफ क्रीडांगणावर ही स्पर्धा घेण्याचे आमचे प्रयोजन आहे . ’’


रविवारी ( भारतीय वेळेनुसार सोमवारी पहाटे ) झालेल्या ऑस्कर सोहळ्यात ‘ला ला लॅण्ड’ या चित्रपटाचे वर्चस्व पाहायला मिळाले असले तरी , तब्बल १४ नामांकन मिळालेल्या या चित्रपटाला केवळ पाच पुरस्कार पटकाविण्यात यश आले . प्रसिद्ध अँकर जेमी किमेलच्या सूत्रसंचालनात रंगलेल्या या सोहळ्याची सुरुवात जस्टिन टिम्बरलेकच्या गाण्याने झाली . ‘ला ला लॅण्ड’ चित्रपटातील ‘सिटी ऑफ स्टार्स’वरील जॉन लेजेण्डच्या सादरीकरणाने सोहळ्याला चारचाँद लावले . हा सोहळा अमेरिकेच्या नवनिर्वाचित राष्ट्राध्यक्षांवर तोंडसुख घेणारे सर्वात मोठे व्यासपीठ ठरण्याचीही शक्यता होती . मात्र , या सोहळ्यात फारसे तसे काही घडले नाही . दरम्यान , सूत्रसंचालक जिमी किमेल याने अमेरिकेचे राष्ट्राध्यक्ष डोनाल्ड ट्रम्प यांना ट्विटरवरून डिवचण्याचा प्रयत्न मात्र केला . नेहमी ट्विटरवर नको तेवढे सक्रिय असणारे ट्रम्प आज कुठे आहेत , असा टोमणा मारत अध्यक्ष महोदय जागे आहात का ? , असे ट्विट किमेलने यावेळी केले . अशा प्रकारे छोट्या मोठ्या विनोदांनी किमेलने ऑस्कर सोहळ्यात रंगत आणली . तसेच , पुरस्कार सोहळा सुरु असतानाच करण्यात उपस्थितांवर कॅन्डीजचा केलेला वर्षाव नेत्रसुख देणारा होता . ऑस्कर पुरस्कार २०१७ विजेत्यांची संपूर्ण यादी सर्वोत्कृष्ट चित्रपट – ‘मूनलाइट’ ( Moonlight ) सर्वोत्कृष्ट दिग्दर्शक – डेमिअन चॅजेल ( ला ला लॅण्ड ) ( Damien Chazelle ) सर्वोत्कृष्ट अभिनेता - केसी अफ्लेक ( Casey Affleck ) ( मँचेस्टर बाय द सी ) सर्वोत्कृष्ट अभिनेत्री - एमा स्टोन ( Emma Stone ) ( ला ला लॅण्ड ) सर्वोत्कृष्ट सहाय्यक अभिनेत्री - विओला डेव्हिस ( Viola Davis ) ( फेन्स ) सर्वोत्कृष्ट सहाय्यक अभिनेता - महेरशाला अली ( Mahershala Ali ) ( ‘मुनलाइट’ ) सर्वोत्कृष्ट परदेशी भाषा चित्रपट - असगर फरहादी ( ‘द सेल्समन’ ) सर्वोत्कृष्ट साउण्ड एडिटिंग - सिल्वेन बेलमेअर ( अरायव्हल ) सर्वोत्कृष्ट डॉक्युमेण्ट्री फिचर - ‘ओजे मेड इन अमेरिका’ सर्वोत्कृष्ट मेकअपमन - ‘सूसाइड स्क्वॉर्ड’मध्ये जोकरचा मेकअप करणा - या चमूला हा पुरस्कार देण्यात आला . सर्वोत्कृष्ट संकलन : ‘हॅकसॉ रिज’ ( Hacksaw Ridge ) सर्वोत्कृष्ट विज्युअल इफेक्ट : ‘द जंगल बुक’ सर्वोत्कृष्ट प्रॉडक्शन डिआइन - ‘डेव्डिड वॅस्को’ ( ला ला लॅण्ड ) सर्वोत्कृष्ट अॅनिमेटेड फिचर फिल्म - ‘झूटोपिया’ सर्वोत्कृष्ट अॅनिमेटेड शॉर्टफिल्म - ‘पायपर’


मासिक पाळीमध्ये सॅनिटरी नॅपकीनचा वापर ही मुली आणि महिलंसाठी अतिशय महत्त्वाची गरज आहे . मात्र ही गोष्ट खिशाला कात्री लावणारी असल्याने भारतात आजही असंख्य महिला सॅनिटरी नॅपकीन्स वापरु शकत नाहीत . मूळतः या नॅपकिन्सची असणारी किंमत आणि त्यात पडत असलेली जीएसटीची भर यामुळे हा खर्च मोठ्या प्रमाणात वाढतो . आपल्याकडे ग्रामीण भागात आरोग्याच्या असणाऱ्या विविध समस्यांमधील सॅनिटरी नॅपकीनचा वापर न करण्याने होणारे आजार हे एक मोठे कारण आहे . सॅनिटरी नॅपकिनवर १२ टक्के जीएसटी आकारण्यात येत होता . आता जीएसटी कक्षेबाहेर सॅनिटरी नॅपकिन गेल्याने याच्या किंमतीही कमी होण्याची शक्यता आहे . त्यामुळे महिलावर्गासाठी ही काहीशी दिलासा देणारी बाब आहे . सॅनिटरी नॅपकीनबाबत भारतातील आकडेवारी आणि वस्तुस्थिती जाणून घेऊया… – भारतासारख्या देशात आजही केवळ १२ टक्के स्त्रिया मासिक पाळीच्या काळात सॅनिटरी नॅपकीनचा वापर करतात आणि ८८ टक्के स्त्रिया जुने सुती कपडे किंवा अन्य साधनांचा वापर करतात . – भारतात सुमारे ३५५ दशलक्ष स्त्रिया मासिक पाळी येणाऱ्या आहेत , पण यातल्या ७० टक्के स्त्रियांना सॅनिटरी नॅपकीन्स खरेदी करणं परवडत नाही . – ग्रामीण स्त्रिया आजही सुती कापड किंवा झाडाची सुकलेली पानं किंवा इतर साधनांचा वापर करतात . – भारतीय स्त्रियांसाठी आवश्यक असलेल्या सॅनिटरी नॅपकिन्सपैकी ३५ टक्के नॅपकिन्सचं उत्पादन देशांतर्गत केलं जातं . बाकी गरज परदेशी ब्रँड्सच्या नॅपकिन्सनी पूर्ण केली जाते . – परदेशी बनावटीचे ब्रँड आधीच महाग असतात . त्यावर कर लावण्यात येत असल्यामुळे त्यांच्या किमती अधिकच वाढतात . त्यामुळे ते खरेदी न करण्याकडे स्त्रियांचा कल अधिक असतो . – हल्ली काही जणी टेम्पॉन्स आणि कप यांसारख्या आधुनिक साधनांचा वापर करू लागल्या आहेत , पण ही संख्या खूपच कमी आहे . अजूनही या साधनांबाबत किंवा त्यांच्या वापराबाबत कित्येक स्त्रियांना माहिती नाही . – साधारण सात ते आठ पॅड्सच्या पॅकसाठी अगदी ३० - ४० रुपयांपासून ८० - १०० रुपये मोजावे लागतात . म्हणजे चार ते पाच दिवसांसाठी प्रत्येक स्त्रीला ६० - ८० ते १६० - २०० रुपये मोजावे लागतात . – सॅनिटरी नॅपकिन्सची रक्त शोषण्याची क्षमता वाढवण्यासाठी त्यात वेगवेगळ्या घटकांचा वापर केलेला असतो . स्त्रीच्या नाजूक भागासाठी वापरल्या जाणाऱ्या अशा नॅपकीन्समुळे कर्करोग , जंतुसंसर्ग होण्याची शक्यता बळावू शकते . – राज्य सरकारने अर्थसंकल्पात अस्मिता योजना जाहीर केली आहे . या योजनेनुसार ग्रामीण भागातील महिला आणि मुलींना ५ रुपयात ८ सॅनिटरी नॅपकिन्स मिळणार आहेत . जानेवारी २०१८ मध्ये ही योजना सुरु करण्यात आली होती .


कॉमेडीचा बादशाह या नावाने छोट्या पडद्यावर लोकप्रिय ठरलेल्या कपिल शर्माची पावली आता चित्रपटसृष्टीकडे वळाल्याचं पाहायला मिळात आहं . छोट्या पडद्यावरील प्रेक्षकांचं मनोरंजन केल्यानंतर कपिलने पहिल्यांदाच निर्माते पदाची धुरा सांभाळली आहे . कपिलची पहिली निर्मिती असलेला ‘सन ऑफ मनजीत सिंग’ या चित्रपटाचं पोस्टर नुकतंच प्रदर्शित झालं आहे . काही दिवसापूर्वी कपिलनं ट्विट करत या चित्रपटाविषयीची माहिती दिली होती . ‘सन ऑफ मनजीत सिंग’ या पंजाबी चित्रपटाचा कपिल निर्माता आहे . ऑक्टोबर महिन्यात हा चित्रपट प्रदर्शित होणार आहे . या चित्रपटाचा पोस्टर नुकताच प्रदर्शित झाला असून कपिलने हा पोस्टर सोशल मीडियावर शेअर केला आहे . त्यानंतर पहिल्यांदाच या चित्रपटाचं पोस्टर प्रदर्शित झालं आहे . ‘सन ऑफ मनजीत सिंग’ या चित्रपटामध्ये पंजाबी अभिनेता गुरप्रीत गुगी याची प्रमुख भूमिका असल्याचं पाहायला मिळत आहे . तर या चित्रपटाचं दिग्दर्शन विक्रम ग्रोवर यांनी केलं असून हा चित्रपट १२ ऑक्टोबर रोजी प्रदर्शित होणार आहे . दरम्यान , कॉमेडी शो , नंतर चित्रपट अशा दोन्ही ठिकाणी आपलं नशिब आजमवल्यानंतर कपिल आता निर्मितीकडे वळला आहे . त्यामुळे कपिलच्या चाहत्यांना या चित्रपटाविषयी प्रचंड उत्सुकता असल्याचं पाहायला मिळत आहे .


‘ससुराल गेंदा फूल’ या मालिकेतून नावारुपाला आलेली अभिनेत्री रागिनी खन्ना हिने चाहत्यांच्या मनात स्वतःच विशेष स्थान निर्माण केलं आहे . काही काळ रागिनी छोट्या पडद्यापासून दूर गेली होती . मात्र आता तिने पुन्हा एकदा कमबॅक करण्याचा निर्णय घेतल्याचं पाहायला मिळत आहे . रागिनी लवकरच ‘जज्बात’ या कार्यक्रमामध्ये दिसणार आहे . या कार्यक्रमाविषयी बोलताना तिने तिच्या मामा गोविंदाविषयी एक खुलासा केल्याचं पाहायला मिळालं आहे . रागिना खन्ना ही अभिनेता गोविंदाच्या बहीणीची मुलगी आहे . त्यामुळे रागिनीने छोट्या पडद्यावर पदार्पण केल्यानंतर ती गोविंदाच्याच मदतीने इथपर्यंत पोहोचल्याचं अनेकांनी म्हटलं होतं . मात्र यावर अखेर रागिनीने तिचं मौन सोडलं आहे . गोविंदाची भाची असूनदेखील माझ्या करिअर करताना माझ्या नशीबातील स्ट्रगल मला चुकलेला नाही , असं रागिनीने यावेळी सांगितले . ‘मी गोविंदाची भाची आहे . त्यामुळे मला आरामात या क्षेत्रामध्ये पदार्पण करता आलं किंवा चांगल्या मालिका मिळाल्या असं अनेकांच मत होतं . त्याबाबत त्यांना मला तसं स्पष्ट बोलूनही दाखवलं होतं . मात्र हे सत्य नाही . आज मी ज्या ठिकाणी पोहोचले आहे . ते माझ्या स्वतःच्या हिमतीवर आहे . माझ्या मागे कोणताही गॉडफादर नव्हता . मामांनी कधीही त्यांच्या मुलांना मदत केली नाही . तर ते मला कशी काय मदत करु शकतात . त्यांनी कायम मुलांना स्वावलंबी होण्याचा सल्ला दिला , असं रागिनीने यावेळी सांगितलं . पुढे ती असंही म्हणाली , ज्या लोकांना असं वाटतंय की मला गोविंदा यांच्यामुळे कामं मिळतात . तर त्यांनी कृपा करुन आधी नीट माहिती काढा आणि मगच या विषयावर बोला . ‘जज्बात’ या कार्यक्रमामध्ये रागिनी सूत्रसंचालिकेच्या भूमिकेत दिसून येणार आहे .


बांगलादेशाचा कर्णधार मश्रफी मोर्तझा याने सामना आव्हानात्मक असला , तरी त्याचे दडपण झुगारून खेळ करण्याचा इरादा व्यक्त केला . तो म्हणाला , ‘‘आम्ही उपांत्य फेरी गाठू , असे कुणालाही वाटले नव्हते . मोठ्या संघांविरुद्ध सर्वोत्तम खेळ करून आम्ही ही मजल मारली आहे . भारताचे आव्हान लक्षात घेता आम्हाला आणखी एकदा सर्वोत्तम क्रिकेट खेळावे लागणार , याची कल्पना आम्हाला आहे आणि ते आव्हान झेलण्यास आम्ही सज्ज आहोत . ’’ मोर्तझाने अनुभवी फलंदाज आणि गोलंदाजीतील विविधता यावर आमची मदार असल्याचे सांगितले . तो म्हणाला , ‘‘आमच्या फलंदाजांनी या वेळी आम्हाला प्रत्येक वेळेस तारले आहे . न्यूझीलंडविरुद्ध विल्यम्सन आणि टेलर असे मोठे फलंदाज खेळत असतानाही आमच्या गोलंदाजांनी त्यांना रोखण्याचा मार्ग शोधला . भारतीय गोलंदाजी लक्षात घेता आम्हाला छोट्या छोट्या भागीदारी रचून पुढे जावे लागेल . ’’


चित्रपटाची गोष्ट ( अर्थात थीम ) त्याच्या तंत्रापेक्षाही मोठी आणि महत्त्वाची आहे , हे कायमस्वरुपी सत्य आहे . काही वेळेस तात्कालिक रसिकांनी नवीन तंत्राला पूर्णपणे नाकारून गोष्टीचे महत्त्व विषद केले . आपल्याकडचा पहिला सिनेमास्कोप चित्रपट ‘कागज के फूल’ ( १९६४ – गुरुदत्त दिग्दर्शित अविस्मरणीय कलाकृती ) व पहिला सत्तर एम एमचा चित्रपट ‘अराऊंड द वर्ल्ड’ दुनिया की सैर ( १९६९ – पांछी दिग्दर्शित जगभरचे दर्शन घडवणारा चित्रपट ) याना मोठ्याच अपयशाला सामोरे जावे लागले . आपले प्रेक्षक चौकटीबाहेर पडायला पटकन तयार होत नाहीत . कारण त्याना तंत्र नव्हे तर गोष्टीत व त्याहीपेक्षा मांडणीत रस असतो . एखा दृश्यासाठी कोणता कॅमेरा वापरला , किती कॅमेरे वापरले , कसे वापरले याकडे ते लक्ष देत नाहीत . ते दृष्य पडद्यावर कसे रंगलय याला महत्व असते . म्हणूनच तर तंत्राचा अति वापर करण्यात आलेले ‘रानी और लालपरी’ , ‘रझिया सुल्तान’ असे महाखर्चिक चित्रपट रसिकांनी नाकारले . हा झाला छोटासा फ्लॅशबॅक… ‘बाहुबली’ चे दोन्ही भाग येईपर्यंत रसिकांची पिढी बदलली . ही ‘फास्ट फूड’ पिढी मोबाईल व सोशल नेटवर्किंग साइटवर कधी लहानाची मोठी होते लक्षातही येत नाही . आता मल्टिप्लेक्सचे युग आहेच . केवढा तरी मोठा पडदा व उत्तम प्रोजेक्शन हे सर्वात मोठे आकर्षण . पूर्वी वातानुकूलित व्यवस्था असणारी एकपडदा चित्रपटगृहे मोजकीच होती . अनेक चित्रपटगृहात पडदाही पस्तीस , काही ठिकाणी तर सोळा एम एम पडदा असे . त्यावरची दृश्ये अस्पष्ट दिसत , साऊंड सिस्टीमही दोषपूर्ण असे . ग्रामीण भागात तर काही चित्रपटगृहात पावसाळ्यात गळे . तात्पर्य तेव्हा नवीन तंत्राचा चित्रपट रुजायला पूरक स्थिती नव्हती . म्हणूनच तर आपल्याकडचा पहिला त्रिमिती अर्थात 3 Dimension चित्रपट ‘छोटा चेतन’ ( 1985 ) खणखणीत यशस्वी ठरुनही त्यानंतर ‘शिवा का इन्साफ’ , ( फॅन्टसी ) ‘सामरी’ ( भूतपट ) , ‘महाशक्तीमान’ ( तलवारबाजी ) असे काही मोजकेच 3D चित्रपट आले . ‘छोटा चेतन’ मूळात तमिळ भाषेतील चित्रपट . तो हिंदीत डब झाला . म्हणजेच 3D कडे वळण्याचे श्रेय हिंदी चित्रपटसृष्टीला जात नाही . दशकभरानंतर याच ‘छोटा चेतन’मध्ये उर्मिला मातोंडकरचे नृत्य समाविष्ट करून तो रिपिट रनला आणला . एव्हाना रसिकांची नवीन पिढी आल्याने यालाही यश लाभले . पण जे खणखणीत यशस्वी त्याचाच फॉर्मुल्या ‘फॉलो’ करणार्या हिंदी चित्रपटसृष्टीने 3D च्या वाटेस जाणे टाळले . याचे एक महत्त्वपूर्ण कारण म्हणजे अशा चित्रपटासाठी याच तंत्राला साजेशी गोष्ट व पटकथा हवी . कॅमेरामनला या तंत्राचे ज्ञान शिकून घ्यायला हवे . मग चित्रपटगृहात चष्मा सुविधा कटकटीची असते . त्यासाठी वेगळा स्टाफ हवा . पण काळ व तंत्र इतके व असे बदलले की प्रदर्शनाची तारीख देखील निश्चित झालेल्या ‘पद्मावती’ ला नियमित रूपासह ( ते प्रामुख्याने सिंगल स्क्रीन थियेटर ) 3D करण्याचा व्यावसायिक निर्णय होऊन त्याचा 3D स्वरूपातील पहिला ट्रेलरही आला . ‘पद्मावती’ 3Dत येईपर्यंतचा या तंत्र व प्रेक्षकांचा बदलता प्रवास नेमका कसा आहे ? चित्रपट हे सतत नवीन तंत्रज्ञानाचा शोध घेणारे माध्यम आहे . 3D च्या बाबतीत दोन उल्लेखनीय गोष्टी घडल्या . आता तयार चित्रपटावर तांत्रिक सोपस्कार करून तो 3D करता येतो . अर्थात ते खूप खर्चिक आहेच . ‘मगर फिल्म दिलसे बनती है , पैसे से नही । ’ हा या व्यवसायाचा स्वभावच आहे . त्यातून ‘शोले’ ( 1975 ) हा सर्वकालीन बहुचर्चित चित्रपट तब्बल अडतीस वर्षानी 3D करण्यात आला . तो या स्वरूपात किती प्रभावी व धारदार अनुभव देतोय हे जाणून घेण्यासाठी आवर्जून पाहिला . पण 3D तंत्रज्ञानात तो थोडासा कोंडल्यासारखा वाटला . आणि त्याला यावेळेस गल्ला पेटीवर फारसे यशही मिळाले नाही . पण आता 3D दूरदर्शन संचही जगभरात पसरत असल्याने अशा जुन्या चित्रपटाचे 3D रुप तेथे उपयोगी पडेल . म्हणजेच 3D टीव्ही ही नवीन वितरण व्यवस्था निर्माण झालीय . शाहरुख खानच्या ‘देवदास’वरही 3D संस्कार झालेत . ‘बाहुबली’चे दोन्ही भागही 3D साठी प्रचंड पूरक आहेत . तसे त्यावर संस्कार होतीलच अशी अपेक्षा आहे . दरम्यान काही विदेशी 3D चित्रपट आपल्याकडे प्रदर्शित होऊ लागले . काही अॅनिमेशन चित्रपट 3D त आलेत . नवीन पिढीला 3D चित्रपटाची सवय व आवड निर्माण होण्याजोगे वातावरण वाढले . चित्रपटाचे नवीन तंत्रज्ञान रुजण्यासाठी असे सकारात्मक वातावरण निर्माण होणे गरजेचे असतेच . तेच मग व्यावसायिक धाडस करण्यास प्रेरणा देतात . आजच्या चित्रपट रसिकांची तंत्रज्ञानाबद्दल ओरडही नाही . ते झगमगाटी भव्य दिव्य काही पाहू इच्छितात हे ‘बाजीराव मस्तानी’च्या तडाखेबाज यशाने सिध्द झाल्याचे उदाहरण आजही ताजेच आहे . असेच अति भव्य सेट , सौंदर्यालंकार , बहारदार नृत्याविष्कार व हे सगळेच 3D त पाह्यचेय हीच ‘पद्मावती’ची मोठीच खासियत ठरणार आहे . ‘पद्मावती’च्या 3D प्रदर्शनास अत्यंत पूरक असेच सामाजिक - सांस्कृतिक - आर्थिक वातावरण निर्माण झालयं ही खूपच महत्वपूर्ण वस्तुस्थिती आहे . बदलत्या काळानुसार झालेला हा मोठाच बदल आहे . चित्रपटाचा तांत्रिक प्रवास हा तसा दुर्लक्षित राहिलेला विषय आहे . अवघ्या वीस मिनिटाचा ‘राजा हरिश्चंद्र’ ( 1913 ) हा पहिला चित्रपट ते ‘पद्मावती’ या प्रवासात तंत्र व प्रेक्षकांची आवडनिवड या दोन्हीतील बदल मोठाच पल्ला आहे . आजचा प्रेक्षक थीमसह तंत्राचाही आनंद , अनुभव , आस्वाद घेऊ इच्छितोय हेच ‘पद्मावती’ 3D च्या आगमनाच्या निमित्त जाणवतेय…


भारतात पाच वर्षांनंतर होत असलेल्या डब्ल्यूटीए स्पर्धेचे आयोजन करण्याचा बहुमान मुंबईने मिळविला आहे . ही स्पर्धा सीसीआयवर २० ते २६ नोव्हेंबर दरम्यान होईल . याच सीसीआयवर दशकापूर्वी भारत - पाकिस्तान डेव्हिस करंडक स्पर्धेची लढत झाली होती . डब्ल्यूटीएने नोव्हेंबरचे वेळापत्रक जाहीर केले . त्यात मुंबईच्या या स्पर्धेबरोबरच होनोलुलु ( अमेरिका ) येथेही एक लाख २५ हजार डॉलर मालिकेतील स्पर्धा होईल , असे सांगितले आहे . या स्पर्धेत एकंदर १ लाख १५ हजार डॉलरचे बक्षीस असेल . या स्पर्धेत विजेतीला २० हजार मिळतील . त्याचबरोबर लाभणारे १६० गुण महत्त्वाचे ठरतील . चेन्नईतील एटीपी रद्द होणार असे दिसतानाच ही स्पर्धा महाराष्ट्रात होत आहे . आता त्यापाठोपाठ महाराष्ट्र राज्य लॉन टेनिस संघटनेने या स्पर्धेचे यजमानपद मिळविले आहे . ‘अंकिता रैना , कारमान कौर थांडी , ऋतुजा भोसले यांना या स्पर्धेमुळे डब्ल्यूटीए स्पर्धेत खेळण्याची संधी लाभेल . खेळाडूंना खेळण्याचा रस कायम राखण्यासाठी या प्रकारच्या स्पर्धेची गरज असते , असे राज्य टेनिस संघटनेचे सचिव सुंदर अय्यर यांनी सांगितले . यापूर्वीची भारतातील डब्ल्यूटीए स्पर्धा २०१२ मध्ये पुण्यात झाली होती . त्या स्पर्धेतील विजेती एलिना स्विटोलिनासध्या जागतिक क्रमवारीत पाचवी आहे . या स्पर्धेसाठी संयोजक मुख्य ड्रॉसाठी चार वाईल्ड कार्ड देऊ शकतील ; तसेच पात्रता स्पर्धेतही चौघींना प्रवेश देता येईल . देशातील अव्वल चौघींनाच ही वाईल्ड कार्ड मिळतील . सध्या अंकिता ( २६२ ) , कारमान ( ३४९ ) , राष्ट्रीय विजेती रिया भाटिया ( ५१९ ) यांना त्यांच्या मानांकनानुसार डब्ल्यूटीए स्पर्धेत थेट प्रवेश मिळत नाही . या स्पर्धेत नक्कीच जागतिक दर्जाच्या खेळाडू असतील . ऑस्ट्रेलियन स्पर्धेपूर्वी मानांकन उंचावण्याची ही त्यांना संधी असेल , असेही अय्यर यांनी सांगितले .


अभिनेत्री श्रीदेवी यांच्या निधनानंतर आता कुठे त्यांच्या कुटुंबियांचं आयुष्य पुन्हा रुळावर येऊ लागलं आहे . दुबईला एका कौटुंबिक समारंभासाठी गेलेल्या श्रीदेवी यांचा बाथटबमध्ये बुडून मृत्यू झाला . त्यांच्या निधनामुळे संपूर्ण कलाविश्व आणि कपूर कुटुंबावर आघात झाला . आज त्या अभिनेत्री आपल्यात नसल्या तरीही त्यांच्या आठवणी आणि कलाकृती आजही त्यांच्या अस्तित्वाची जाणिव आपल्याला करुन देतात . श्रीदेवी यांनी कलाविश्वात दिलेलं योगदान आणि त्यांच्या किरकिर्दीची आतापर्यंतची वैशिष्ट्ये या साऱ्याचा आढावा घेत त्यांचे पती , बोनी कपूर यांनी श्रीदेवी यांच्या आयुष्यावर आधारित माहितीपट बनवण्याचा निर्णय घेतला आहे . गेल्या काही दिवसांपासून ते हा माहितीपट बनवण्याच्या विचारात असल्याच्या चर्चा होत्याच . पण , आता त्यांनी या माहितीपटासाठी तीन नावं निश्चित केल्याचं म्हटलं जात आहे . ‘डेक्कन क्रॉनिकल’ने प्रसिद्ध केलेल्या वृत्तानुसार ‘श्री’ , ‘श्रीदेवी’ आणि ‘श्री मॅम’ या तीन नावांना बोनी कपूर यांनी प्राधान्य दिलं असून एका निर्मिती संस्थेसोबत मुव्ही रजिस्ट्रेशन डीपार्टमेंटमध्ये ही तिनही नावं नोंदवली आहेत . त्याशिवाय या यादीमध्ये इतरही काही नावांचा समावेश असल्याचं कळच आहे . वाचा : त्याने मला स्पर्श करण्यास सुरुवात केली अन्… , कास्टिंग काऊचबाबत मराठी अभिनेत्रींनी केला धक्कादायक खुलासा सूत्रांचा हवाला देत प्रसिद्ध करण्यात आलेल्या वृत्तानुसार , श्रीदेवी यांच्या आयुष्यावर आधारित माहितीपट साकारण्यासाठी बोनी कपूर आग्रही असून , त्यांनी त्यादृष्टीने पावलं उचलत या माहितीपटासाठी काही नावं नोंदवली आहेत . श्रीदेवी यांच्या आयुष्यातील काही महत्त्वाच्या प्रसंगांवर भाष्य करणाऱ्या या माहितीपटाच्या माध्यमातून पुन्हा एकदा बॉलिवूडच्या ‘मिस हवाहवाई’चीच जादू प्रेक्षकांवर होणार आहे , असं म्हणायला हरकत नाही .


कुंबळेंच्या राजीनाम्यानंतर ‘बीसीसीआय’चा निर्णय नवी दिल्ली - भारतीय क्रिकेट संघाच्या प्रशिक्षक निवडीचा प्रश्न सुटता सुटेना अशी स्थिती होऊन बसली आहे . अनिल कुंबळे यांनी विंडीज दौऱ्याच्या पार्श्वभूमीवर राजीनामा दिल्यानंतर भारतीय क्रिकेट नियामक मंडळाने ( बीसीसीआय ) प्रशिक्षकपदासाठी आणखी अर्ज मागविण्याचा निर्णय घेतला आहे . कुंबळे यांनी विंडीज दौऱ्यावर जाण्यास नकार देत प्रशिक्षकपदाचा राजीनामा दिला . कर्णधार कोहलीबरोबर असलेले संबंध आणखी ताणता येणार नाही . त्यामुळे येथेच थांबलेले बरे , असे म्हणत कुंबळे यांनी प्रशिक्षक राहण्यास नकार दिला . त्यानंतर चोवीस तासांनी बीसीसीआयने प्रशिक्षकपदासाठी आणखी अर्ज मागविण्याचा निर्णय घेतला . क्रिकेट सल्लागार समितीसमोर प्रशिक्षक निवडताना अधिक पर्याय उभे राहावेत , यासाठी हा पर्याय स्वीकारल्याचे स्पष्टीकरण ‘बीसीसीआय’ने दिले आहे . कोहली आणि कुंबळे यांच्याशी चर्चा केल्यानंतर क्रिकेट सल्लागार समितीने देखील प्रशिक्षक निवडीसाठी आणखी वेळ मागून घेतला होता . बीसीसीआयच्या या नव्या निर्णयामुळे आता प्रशिक्षकाच्या नियुक्तीसाठी आणखी दहा दिवस लागणार आहेत . बीसीसीआयच्या वरिष्ठ अधिकारी म्हणाला , ‘‘आम्ही गेल्यावेळी जेव्हा अर्ज मागवले होते , तेव्हा कुंबळे यांना संधी होती . कुंबळे यांची कामगिरी चांगली असताना त्यांना नव्याने अर्ज करण्याची गरजच काय ? असा प्रश्न उपस्थित केला गेला . आता परिस्थिती वेगळी आहे . या पदासाठी इच्छुक व्यक्ती अजूनही आता अर्ज करू शकतात . ’’ प्रशिक्षकपदाच्या शर्यतीत वीरेंद्र सेहवाग याचे पारडे जड मानले जात असल्याची चर्चा सुरू आहे . या संदर्भात हा अधिकारी म्हणाला , ‘‘कुणीच या प्रशिक्षकपदाच्या शर्यतीत आघाडीवर वगैरे नव्हते . त्या वेळी केलेल्या अर्जांचा या नव्या निर्णयाशी काहीच संबंध नाही . निवड समितीसमोर अधिक पर्याय उपस्थित राहावे , यासाठीच हा निर्णय घेण्यात आला आहे . ’’ त्यामुळे आता सेहवाग , टॉम मूडी , लालचंद राजपूत , रिचर्ड पिबस , डोडा गणेश , क्रेग मॅकडरमॉट यांच्यासह आता आणखी पर्याय निवड समितीसमोर उपलब्ध राहणार आहेत . अनिल कुंबळे आणि विराट कोहली यांच्या नात्यात निर्माण झालेली कटुता मिटविण्यासाठी ‘बीसीसीआय’कडून खूप प्रयत्न करण्यात आले . पण , यश आले नाही . सगळे विसरून ‘बीसीसीआय’ने पुढे जाण्याचे ठरवले आहे . प्रशिक्षकाचा शोध सुरू असून , श्रीलंका दौऱ्यापूर्वी भारतीय संघाला प्रशिक्षक मिळेल आणि तो सर्वोत्तम असेल . - राजीव शुक्ला , बीसीसीआयचे वरिष्ठ पदाधिकारी


गेल्या काही दिवसांपासून कंगना रणौत आणि हृतिक रोशन यांच्या वादांमुळे अनेकजण कंगनापासून चार हात लांबच राहू लागले आहेत . या वादात दोघांनीही एकमेकांवर अनेक गंभीर आरोप केले . कंगना - हृतिकच्या या वादात आदित्य पांचोली , अध्ययन सुमन , करण जोहर , रणबीर कपूर आणि सलमान खान यांचीही नावे जोडली गेली आहेत . कंगनाने ज्या पद्धतीने एका टीव्ही मुलाखतीत तिच्यावरचे आरोप खोटे असल्याचे म्हटले त्याचप्रमाणे हृतिकनेही वृत्तवाहिन्यांच्या माध्यमातून आपली बाजू मांडली . या दोघांच्या भांडणात बॉलिवूडमध्ये दोन तट पडले आहेत . अनेक लोक हृतिकच्या बाजूने उभे आहेत तर काही लोक कंगनाला खंबीर साथ देताना दिसत आहेत . ‘स्पॉटबॉय डॉट कॉम’ने प्रसिद्ध केलेल्या वृत्तानुसार बी - टाऊनमध्ये होणाऱ्या एका मोठ्या पार्टीमधून कंगना रणौतचे नाव वगळण्यात आले आहे . गेल्या वर्षी मात्र तिला याच पार्टीमध्ये आग्रहाचे निमंत्रण होते . अभिनेता डिनो मोरिया आणि नंदिता मेहतानी यांनी आपल्या एका प्रोजेक्टच्या यशाबद्दल ही पार्टी आयोजित केली आहे . या प्रोजेक्टसोबत कायम राहिल्याबद्दल दरवर्षी ही पार्टी आयोजित केली जाते . हृतिक रोशलनला बोलावले असल्यामुळे या वर्षी या पार्टीत डिनोने कंगनाला न बोलवण्याचा निर्णय त्याने घेतलाय . २८ ऑक्टोबरल मुंबईतील फोर सिझन हॉटेलमध्ये ही पार्टी होणार आहे . दरम्यान या सर्व वादांपासून , आरोप - प्रत्यारोपांच्या सत्रांपासून स्वतःला दूर सारत कंगनाने तिचं लक्ष दुसऱ्याच गोष्टीकडे वळवले आहे . कारकिर्दीतील अतिशय महत्त्वाच्या सिनेमातील भूमिकेसाठी ती घोडेस्वारी आणि तलवारबाजीचे प्रशिक्षण घेत आहे . सध्या ती ‘मणिकर्णिका - क्वीन ऑफ झाँसी’ या सिनेमासाठी सध्या बरीच मेहनत घेत असून , या सिनेमातून झाशीच्या राणीच्या भूमिकेत झळकणार आहे .


स्मार्टफोन म्हणजे सध्या प्रत्येकाच्या गळ्यातील ताईत झाला आहे . मिनिटा मिनिटाला हातात लागणारा हा फोन थोडा वेळ जरी सोबत नसला तरी आपल्यातील अनेक जण अस्वस्थ होऊन जातात . मोबाईल पाण्यात पडण्याच्या घटना नेहमीच घडत असतात . कधी तो चुकून पाण्यात पडतो तर कधी लहान मुले खेळताना तो पाण्यात टाकतात . आता फोन पाण्यात पडला म्हटल्यावर तो खराब होणारच . मग तो दुरुस्तीला देऊन नीट झाला तर ठिक नाहीतर आपला सगळा डेटा जातो शिवाय फोनही जातो . अशावेळी पाण्यात पडलेला फोन पूर्वपदावर आणायचा असेल तर वेळीच काही सोप्या युक्त्या केल्यास त्याचा उपयोग होतो . पावसाळाही काही दिवसांवर येऊन ठेपलेला असताना या टिप्स तुमच्यासाठी नक्कीच उपयोगी ठरतील . पाहूयात घरच्या घरी करता येतील असे काही सोपे उपाय… १ . फोन स्विच ऑफ करा – फोन पाण्यात पडला किंवा पूर्णपणे भिजला असेल तर तो वापरण्याचा प्रयत्न करु नका . सर्वात आधी फोन स्विच ऑफ करा . त्यामुळे शॉर्ट सर्कीट होण्याचा धोका टळेल . २ . फोन ओला झाल्यावर आणि स्विच ऑफ केल्यानंतर त्यातील शक्य तितक्या गोष्टी बाहेर काढून घ्या . यामध्ये बॅटरी , सिमकार्ड आणि मेमरी कार्ड यांचा समावेश होतो . ३ . मोबाईल ओला झाला असताना चार्जिंगला लावण्याची घाई करु नका . त्यामुळे तो आणखी खराब होण्याची शक्यता असते . ४ . एखाद्या सुती कापडाने मोबाईल सर्व बाजूने पुसून घ्या . हलक्या हाताने फोनचा प्रत्येक कोपरा पुसून घ्या . पाणी जास्त प्रमाणात गेले असेल तर व्हॅक्युम ब्लोअरचा वापर करुनही फोन सुकवू शकता . मात्र हे करताना योग्य ती काळजी घेणे आवश्यक असते . ५ . पाण्यात पडलेला फोन हलका पुसून घ्या . एका हवाबंद डब्यात किंवा पिशवीत तांदूळ घ्या आणि त्यात फोन ठेवा . हे एखाद्या कोरड्या जागी काही काळासाठी राहू द्या . यामुळे फोनमधील पाणी शोषले जाते आणि फोन कोरडा होण्यास मदत होते . ६ . ओला मोबाईल कधीही हेअर ड्रायरने वाळवू नये . ड्रायरमधील हवा अतिशय गरम असते , त्यामुळे फोनमधील सर्किट वितळू शकतात . हेअर ड्रायर पाणी वाळण्यापेक्षा पाणी फोनमधील इंटरनल पार्ट्सपर्यंत पोहोचवत . त्यामुळे फोन आणखी खराब होऊ शकतो .


क्रिकेटपटूंवर चित्रपटाची गरज नाही असे गौतम गंभीरचे म्हणणे असले तरी निर्मात्यांनी मात्र क्रिकेटपटूंवरील चित्रपटांसाठी खिसा रिकामा करण्याची तयारी ठेवली आहे . महेंद्रसिंग धोनीच्या जीवनावर चित्रपट तयार करण्यासाठी निर्मात्यांनी धोनीला एक , दोन नव्हे तर तब्बल ४५ कोटी रुपये दिल्याची माहिती आता समोर येत आहे . क्विंट या इंग्रजी संकेतस्थळाने दिलेल्या वृत्तानुसार महेंद्रसिंग धोनीने चित्रपटासाठी ४५ कोटी रुपये घेतले . या मोबदल्यात खासगी माहिती , कागदपत्र आणि दुर्मिळ छायाचित्र त्याने उपलब्ध करुन दिले . तसेच चित्रपटाच्या मार्केटिंग आणि प्रोमोशनमध्येही हजर राहू असे धोनीने निर्मात्यांना सांगितले आहे . एकीकडे महेंद्रसिंह धोनीला ४५ कोटी रुपये मिळाले असले तरी पडद्यावर धोनीची भूमिका साकारणा - या सुशांतसिंह राजपूतला त्यातुलनेत खूपच कमी मानधन मिळाले आहे . सुशांतसिंहला या चित्रपटासाठी २ कोटी रुपये मिळाले आहेत . विशेष म्हणजे सुशांतपेक्षा महेंद्रसिंग धोनीचा व्यवसाय व्यवस्थापक आणि चित्रपटाचा सह निर्माता अरुण पांडेला जास्त पैसे मिळाले आहेत . अरुण पांडेला या चित्रपटासाठी ५ कोटी रुपये देण्यात आल्याचे वृत्तात म्हटले आहे . महेंद्रसिंग धोनीच्या आयुष्यावरील चित्रपट महागडा ठरला आहे . सूत्रांनी दिलेल्या माहितीनुसार या चित्रपटासाठी एकूण १०४ कोटी रुपये खर्च झाले आहेत . मात्र हा खर्च चित्रपट प्रदर्शित होण्यापूर्वीच वसूल झाला आहे . या चित्रपटाचे सॅटेलाईट हक्क तब्बल ५५ कोटी रुपयांमध्ये विकण्यात आले आहे . सलमान खानच्या चित्रपटालाही ऐवढी रक्कम मोजली जात नाही असे चित्रपट क्षेत्रातील जाणकार सांगतात . याशिवाय धोनी ज्या उत्पादनांची जाहिरात करतो त्याच जाहिरात सुशांतनेही केली आहे . यातून आणखी २० कोटी रुपये मिळाले आहे . चित्रपटाचे संगीत हक्क ५ कोटी आणि तर परदेशातील वितरणाचे हक्क १० कोटी रुपयांमध्ये देण्यात आले आहे . याशिवाय आंतरराष्ट्रीय स्तरावर चित्रपटाचा रिमेक करण्यासाठीही हक्क घेण्यात येणार असून यासाठी चित्रपटाला १० कोटी रुपये मिळण्याची शक्यता आहे . हॉलीवूडमधील एका स्टुडिओने एमएस धोनी द अनटोल्ड या सिनेमाच्या रिमेकसाठी निर्माता नीरज पांडे आणि फॉ़क्स स्टार स्टुडिओकडून राईट्सही घेतल्याचे सांगितले जाते . हा चित्रपट इंग्रजीत तयार केला जाईल . एमएस धोनीच्या आयुष्यावर तयार झालेल्या बॉलीवूडमधील चित्रपटात सुशांतसिंह राजपूतने धोनीची भूमिका साकारली आहे . हा सिनेमा तामीळ , तेलगू आणि मराठी भाषेत डब करण्यात आला आहे . हा चित्रपट ३० सप्टेंबररोजी देशभरात प्रदर्शित होणार आहे . धोनीचा हा जीवनप्रवास बॉलिवूडमध्ये किती विक्रमांना गवसणी घालतो याकडे अनेकांचे लक्ष लागले आहे . प्रदर्शनाआधीच या चित्रपटाने केलेली ही दमदार कमाई पाहता प्रदर्शनानंतर तिकीट खिडक्यांवरही ‘एमएस धोनी - द अनटोल्ड स्टोरी’ नक्कीच चांगली कमाई करेल अशी वर्तवली जात आहे .


वडील पॅरालिसिसमुळे आजारी , त्यांची पेन्शन हेच घरातील उत्पन्नाचे साधन ; पण राष्ट्रीय स्पर्धेत चमकदार कामगिरी केली तरच प्रगती होईल , या उद्देशाने रोशन सोळंके राष्ट्रीय कुमार तिरंदाजी स्पर्धेत सहभागी झाला आणि त्याने इंडियन राउंड प्रकारात थेट सुवर्णपदकाचा वेध घेतला . राष्ट्रीय कुमार स्पर्धेपूर्वी विद्यापीठ स्पर्धा झाली . ही स्पर्धा संपवून रोशन इंडियन राउंड स्पर्धेच्या दिवशी पहाटे साडेतीनला साताऱ्यात आला होता . त्यानंतर त्याची स्पर्धा साडेआठला होती . त्यामुळे तो क्रमवारीच्या फेरीत सोळाव्या क्रमांकावर गेला ; पण त्याची भरपाई त्याने वैयक्तिक स्पर्धेत केली आणि त्याच्यापेक्षा तीन सरस मानांकन असलेल्या तिघांना त्याने हरवले . रोशन हा अमरावती जिल्ह्यातील नांदगाव खांदेश्वरचा . सदानंद जाधव यांच्या एकलव्य अकादमीत तो मार्गदर्शन घेतो . त्यांनीच दिलेल्या साधनांचा वापर करून तो यश मिळवतो . आईने काल त्याला नीट लक्ष देऊन यश मिळव , असे सांगितले . आता तिला यशाची बातमी कळवणार आहे . तिला नक्कीच आनंद होईल . माझ्या पहिल्या राष्ट्रीय विजेतेपदाने ती नक्कीच खूश होईल , असे त्याने सांगितले . राष्ट्रीय स्पर्धेतील पदकाचीच नव्हे , तर सुवर्णपदकाची अपेक्षापूर्ती झाली . नववीत शिकत असलेल्या जागृती कुंदे हिनेही इंडियन राउंड प्रकारातच ब्राँझपदक जिंकले . स्पर्धा निकाल ः इंडियन राउंड - मुले ः १ ) रोशन सोळंके , २ ) वभव पाल सिंग ( सेनादल ) , ३ ) अनुप सिंग ( उत्तराखंड ) . मुली ः १ ) पीनल सुवेरा ( गुजरात ) , २ ) चिरॉम देबिया देवी ( मणीपूर ) , ३ ) जागृती कुंदे . रिकर्व्ह - मुले ः १ ) यशदेव आर्य , २ ) अतुल वर्मा ( दोघेही सेनादल ) , ३ ) प्रवीण जाधव . मुली ः १ ) अंकिता भगत ( झारखंड ) , २ ) गुंजन कुमारी ( चंडीगड ) , ३ ) अर्विरा दत्ता ( आसाम ) . कंपाउंड - मुले ः १ ) के रॉबर्ट सिंग ( सेनादल ) , २ ) जे रमेश आदित्य ( तमिळनाडू ) , ३ ) शिवांश अवस्थी ( मध्य प्रदेश ) .


१७ वर्षाखालील मुलांच्या विश्वचषक स्पर्धेत अमेरिकेच्या संघाने आपली विजयी घौडदौड कायम ठेवली आहे . पहिल्या सामन्यात भारतावर ३ - ० ने मात केल्यानंतर , दुसऱ्या सामन्यात घानावरही अमेरिकेने विजय मिळवला आहे . १ - ० च्या फरकाने सामना जिंकत अमेरिकेने पुढच्या फेरीत आपला प्रवेश निश्चित केला आहे . बदली खेळाडू अयो अकिनोलाने ७५ व्या मिनीटाला अमेरिकेसाठी एकमेव गोल झळकावला . हाच गोल सामन्यात निर्णायक ठरला . अवश्य वाचा – U - 17 World Cup Football – दोन महिन्यांपूर्वी काय घडलं होतं भारत विरुद्ध कोलंबिया सामन्यात ? घानाच्या संघाने याआधी दोन वेळा विश्वचषकाची स्पर्धा जिंकली आहे . त्यामुळे अमेरिकेसाठी हा सामना सोपा जाणार नाही याची सर्वांना खात्री होती . मात्र , अमेरिकेच्या प्रशिक्षकांनी ६३ व्या मिनिटाला अकिनोला संघात जागा दिली , आणि त्याचा पुरेपूर फायदा उचलत अकिनोलाने आपल्या संघासाठी गोल झळकावला . घानाच्या खेळाडूंनी जोरदार आक्रमण करत अमेरिकेच्या गोलपोस्टवर हल्ला करण्याचा प्रयत्न केला . मात्र , अमेरिकन बचावफळीच्या खेळापुढे त्यांचा निभाव लागला नाही . दुसऱ्या सत्राच्या तुलनेत पहिल्या सत्रात दोन्ही संघानी बचावात्मक पवित्रा घेतलेला पहायला मिळाला . अमेरिकेच्या खेळाडूंनी पहिल्या सत्रात गोल करण्यासाठी प्रयत्नांची पराकाष्ठा केली . मात्र , घानाच्या गोलरक्षकाने त्यांचे सर्व प्रयत्न हाणून पाडले . संपूर्ण सामन्यात अमेरिकेच्या तुलनेत घानाच्या खेळाडूंनी गोल करण्याच्या अनेक संधी निर्माण केल्या . मात्र , त्याचं गोलमध्ये रुपांतर करण्यात त्यांना अपयश आलं .


अलव्हारो मोराटाचे दोन , तर नोलिटोचा पहिला आंतरराष्ट्रीय गोल गतविजेत्या स्पेनने अलव्हारो मोराटा आणि नोलिटोच्या जबरदस्त कामगिरीच्या जोरावर टर्कीला ३ - ० असे सहज नमवून युरो चषक स्पध्रेच्या बाद फेरीत स्थान पक्के केले . ‘ड’ गटाच्या लढतीत ज्युव्हेंटस्च्या मोराटाने दोन गोल केले , तर नोलिटोने पहिल्या आंतरराष्ट्रीय गोलची नोंद करताना विजयात हातभार लावला . या लढतीतही प्रेक्षकांच्या हुल्लडबाजीमुळे स्पध्रेला गालबोट लागले . सामना संपल्यानंतर टर्कीच्या चाहत्यांनी ज्वलनशील फटाके मैदानावर टाकल्याने त्यांच्यावर युरोपियन फुटबॉल महासंघाकडून दंडात्मक कारवाई होऊ शकते . सलग तीन युरो चषक जेतेपद पटकावण्याच्या लक्ष्याने मैदानात उतरलेल्या स्पेनने ‘ड’ गटात अव्वल स्थान पटकावले आहे . त्यामुळे त्यांना गटातील अखेरच्या लढतीत क्रोएशियाविरुद्ध बरोबरीही पुरेशी आहे . दुसरीकडे टर्कीला चेक प्रजासत्ताकविरुद्ध विजय मिळवणे आवश्यक असून स्पेनच्या लढतीवरही त्यांचे भवितव्य अवलंबून आहे . गटातील पहिल्या लढतीत क्रोएशियाकडून पराभव पत्करावा लागल्यानंतर टर्कीला स्पेनविरुद्ध अधिक दर्जेदार खेळ करण्याची आवश्यकता आहे , असे मत प्रशिक्षक फातिह तेरीम यांनी व्यक्त केले होते . त्यांच्या या आवाहनाला प्रतिसाद देत टर्कीच्या खेळाडूंनी दमदार सुरुवात केली . खोलवर खेळ करून आणि आक्रमण करत टर्कीने चांगली सुरुवात केली . २५ व्या मिनिटाला फ्री किकवर त्यांना गोल करण्याची संधी चालून आली होती , परंतु हॅकन कल्हानोग्लूने टोलावलेला हा चेंडू गोलरक्षक डेव्हिड डे गेआच्या डोक्यावरून गेला . स्पेनने संयमी खेळ करताना सामन्यावर हळूहळू पकड घेण्यास सुरुवात केली . अॅड्रेस इनिएस्टाने संघाला गोल करण्याच्या अनेक संधी मिळवून दिल्या . ३४व्या मिनिटाला नोलिटोच्या क्रॉसवर मोराटाने गोल करून स्पेनला १ - ० अशी आघाडी मिळवून दिली . त्यात अवघ्या चार मिनिटांनी नोलिटोने भर घातली आणि मध्यंतराला स्पेनने २ - ० अशी आघाडी घेतली होती . दुसऱ्या सत्रात ४८व्या मिनिटाला मोराटोने आणखी एक गोल करून ३ - ० अशा आघाडीसह स्पेनचा विजय निश्चित केला . त्यानंतर सामन्यावरील पकड आणखी मजबूत करण्यात स्पेनला सहज शक्य झाले आणि त्यांनी विजयासह अंतिम १६ संघांमध्ये स्थान पक्के केले . १४ युरो चषक स्पध्रेत स्पेनने सलग १४ सामन्यांत अपराजित राहण्याचा विक्रम केला आहे . त्यांनी ११ सामन्यांत विजय मिळवले असून तीन लढती अनिर्णीत राहिल्या . २००४मध्ये ( ० - १ पोर्तुगाल ) त्यांना युरो स्पध्रेत अखेरच्या पराभवाचा सामना करावा लागला होता .


थंडी सुरू झाली की पेरु मोठ्या प्रमाणात बाजारात विक्रीसाठी उपलब्ध होतात . भारतात नोव्हेंबर पासून पेरूचा हंगाम सुरू होतो . या हंगामात पांढरा आणि गुलाबी गर असलेले पेरु मोठ्या प्रमाणात मिळतात . पेरूमध्ये कॅल्शिअम , फॉस्फरस , लोह व ‘क’ जीवनसत्त्व मोठ्या प्रमाणात असते . तसेच तंतूमय पदार्थ , खनिजे , प्रथिने , पिष्टमय पदार्थ तसेच काही प्रमाणात ‘अ’ व ‘ब’ जीवनसत्त्वदेखील पेरूमध्ये आहे . मूळचे दक्षिण अमेरिकेतील फळ असलेल्या पेरूचं भारतातही मोठ्या प्रमाणात पीक घेतलं जातं . पेरुचे फायदे आयुर्वेदातही सांगितले आहेत , ते कोणते हे जाणून घेऊ . हे आहेत नारळपाण्याचे फायदे – पेरू हे भूक मंदावणे , आम्लपित्त यासारख्या विकारांवर फायदेशीर आहे . – मलावरोधाचा त्रास होत असेल तर पेरू खाल्याने पोट साफ होते . – पेरुमध्ये असणाऱ्या ‘क’ जीवनसत्त्वामुळे आणि पौष्टिक घटकांमुळे शरीराची रोगप्रतिकारक शक्ती वाढून शरीर सुदृढ व मजबूत होते . – तोंडाची चव गेली असल्यास , उलटी किंवा मळमळ झाल्यासारखं वाटत असल्यास पेरुचे सरबत अधिक फायदेशीर ठरते . – दुपारी जेवणानंतर पेरू खाणे अत्यंत उपयुक्त ठरते . यामध्ये असणाऱ्या ‘क’ जीवनसत्त्वामुळे तसेच ग्लुकोज , टॅनिन अॅसिड या घटकांमुळे जेवण सहजरीत्या पचते . – आयुर्वेदात पेरूचा उल्लेख बुद्धिवर्धक फळ असा करण्यात आला आहे , त्यामुळे बौद्धिक काम करणाऱ्या व्यक्तीने पेरू खाल्ला तर मानसिक थकवा दूर होऊन ऊर्जा मिळते . ‘ही’ फळे एकाचवेळी खाणे आरोग्यास अपायकारक पेरु कधी खावा ? – दुपारी जेवणानंतर पेरू खाणे अत्यंत उपयुक्त ठरते . पेरुमुळे सर्दी होण्याची शक्यता असते , म्हणून पेरू खाताना किंचितसं सैंधव मीठ , जिरे , मिरे पूड घालून खावे , यामुळे पेरू बाधत नाही . – सकाळी किंवा रात्रीच्यावेळी पेरू खाणं टाळावं . – शक्यतो फ्रिजमध्ये पेरू ठेवून तो खाऊ नये . – कच्चा पेरू खाण्याऐवजी मध्यम आकाराचा पिकलेला पेरू खावा .


मुंबईः जोस बटलरने रचललेल्या प्रतिआक्रमणामुळे इंग्लंडने भारताविरुद्धच्या चौथ्या कसोटीतील दुसऱ्या दिवशी पहिल्या डावात 400 धावांपर्यंत मजल मारली . दुसऱ्या दिवशी चहापानापर्यंत भारतीय संघाने एक गडी गमावून 62 धावा केल्या होत्या . खेळ थांबला , तेव्हा मुरली विजय 31 आणि चेतेश्वर पुजारा सात धावांवर खेळत होते . मुंबईतील वानखेडे स्टेडियमवर सुरू असलेल्या या सामन्यात इंग्लंडने आतापर्यंत भक्कम कामगिरी केली आहे . पहिल्या डावात 400 धावांचा डोंगर उभारल्यामुळे आता सामन्यात आव्हान निर्माण करण्यासाठी भारतीय संघाला झगडावे लागणार आहे . त्यातच , पुनरागमन करणारा सलामीवीर लोकेश राहुल लगेचच बाद झाल्याने भारतीय संघासमोरील अडचणी वाढल्या . वानखेडेची खेळपट्टी हळूहळू फिरकीला साथ देऊ लागली आहे . त्यामुळे या खेळपट्टीवर मोईन अली , आदिल रशीद यांची गोलंदाजी खेळणे हे खडतर आव्हान भारतासमोर आहे . ' वन - डे ' तील उपयुक्त खेळाडू म्हणून ओळख असलेल्या जोस बटलरने कसोटीतही आपली उपयुक्तता सिद्ध केली . फिरकीला साथ देणाऱ्या खेळपट्टीवर आश्विन आणि रवींद्र जडेजा यांच्या फिरकीवर बटलरने प्रतिआक्रमण केले . बटलरने 137 चेंडूंत 76 धावा केल्या . दहाव्या क्रमांकावर फलंदाजी करणाऱ्या जेक बॉलनेही 60 चेंडूंत 31 धावा केल्या . भारताकडून आर . आश्विनने सहा , तर जडेजाने चार गडी बाद केले . कसोटीत एका डावात पाचपेक्षा अधिक गडी बाद करण्याची आश्विनची ही 23 वी वेळ आहे . या कामगिरीत आश्विनने कपिलदेव यांच्या कामगिरीशी बरोबरी केली . अशी कामगिरी करणाऱ्या भारतीय गोलंदाजांत अनिल कुंबळे ( 35 ) आणि हरभजनसिंग ( 25 ) हेच आता आश्विनच्या पुढे आहेत . धावफलक : इंग्लंड : पहिला डाव : 130.1 षटकांत सर्वबाद 400 ऍलिस्टर कूक 46 , किटन जेनिंग्ज 112 , ज्यो रूट 21 , मोईन अली 50 , जॉनी बेअरस्टॉ 14 , बेन स्टोक्स 31 , जोस बटलर 76 , ख्रिस वोक्स 11 , आदिल रशीद 4 , जेक बॉल 31 , जेम्स अँडरसन नाबाद 0 अवांतर : 4 गोलंदाजी : भुवनेश्वर कुमार 13 - 0 - 49 - 0 , उमेश यादव 11 - 2 - 38 - 0 , आर . आश्विन 44 - 4 - 112 - 6 , जयंत यादव 25 - 3 - 89 - 0 , रवींद्र जडेजा 37.1 - 5 - 109 - 4 भारत : पहिला डाव : 22 षटकांत 1 बाद 62 ( चहापानापर्यंत ) लोकेश राहुल 24 , मुरली विजय खेळत आहे 31 , चेतेश्वर पुजारा खेळत आहे 7


चुकीच्या जीवनशैलीचा आपल्या आरोग्यावर विपरीत परिणाम झालेला दिसतो . धावपळीत काम करत असताना त्याचा आपल्या शरीरावर विपरित परिणाम होतो . ऑफीसमध्ये तासनतास बसताना आपण अनेक चुकीच्या गोष्टी करत असतो . त्यामुळे अचानक आपल्याला कधी अॅसिडीटी होते तर कधी पोट बिघडते . कधी अचानक डोके दुखायला लागते तर काहींचा पोटाचा घेर वाढायला लागतो . अशा कोणत्या चुकीच्या सवयी आहेत ज्यामुळे अनेकांचे वजन वाढते आणि त्यावर नियंत्रण मिळविण्यासाठी येन केन प्रकारे प्रयत्न केले तरीही आपण त्यावर नियंत्रण मिळवू शकत नाही . याचा आरोग्यावर विपरित परिणाम होतो . काय आहेत अचानक वजन वाढण्याची कारणे पाहूयात… . १ . दुपारी जेवणाचा डबा घरुन आणला जातो . मात्र ५ नंतर ७ पर्यंत पुन्हा भूक लागते . त्यावेळी ऑफीसच्या आजूबाजूच्या परिसरातून भजी , भेळ , वडापाव असे पदार्थ मागवले जातात . मात्र हे पदार्थ आरोग्यासाठी अजिबात चांगले नसतात . त्यामुळे वजन वाढण्याची शक्यता असते . २ . ऑफीसमध्ये कामाचा ताण आल्यास अनेक जण उगाचच सतत खातात . मग चिप्स , बिस्कीटे खाणे , विनाकारण चहा , कॉफी पिणे अशा चुकीच्या सवयी लागतात . यामुळे वजन वाढते . ३ . काही ऑफीसेसमध्ये सतत काही ना काही ऑर्डर करायची सवय असते . टीममधील एखाद्याला भरीस पाडून विविध पदार्थांची ऑर्डर केली जाते . त्यामुळे भूक नसली तरीही विनाकारण खाल्ले जाते . त्यातही दिवसभराचे काम बसून करायचे असल्याने खाल्लेले अन्न पचत नाही आणि त्याचे चरबीत रुपांतर होते . ४ . ऑफीसमध्ये पुरेसा उजेड नसेल आणि अंधारे वातावरण असेल तर अशा वातावरणात सतत काही ना काही खावेसे किंवा प्यावेसे वाटते . त्यामुळे ऑफीसचे वातावरण प्रसन्न आणि प्रकाशमान असणे गरजेचे आहे . ५ . कामाच्या वेळा वेगवेगळ्या असल्याने किंवा मीटिंग आणि इतर गोष्टींमुळे खाण्यापिण्याच्या वेळा चुकतात . अशाप्रकारे वेगवेगळ्या वेळेला खाल्ल्यामुळे वजन वाढते .


थंडीचे दिवस आता फार दूर नाहीत . त्यातच पाऊस आणि वातावरणात सातत्याने होणारे बदल . या वातावरणात कोरड्या खोकल्याचे दिवसही आता लवकरच येणार . या काळात दिवसभर कोरड्या खोकल्याची ढास लागण्याचा त्रास अनेकांना होत असतो . रात्री तर हा खोकला पूर्ण हैराण करून सोडतो . खोकून खोकून त्या माणसाची छाती दुखू लागते . खोकल्याच्या सतत येणाऱ्या उबळीमुळे , ती व्यक्तीच नव्हे तर संपूर्ण घराची झोपमोड होत राहते . वैद्यकीयदृष्ट्या हा खोकला म्हणजे घशाची खवखव असते . घशात सूज येऊन तो कोरडा पडत असतो , घशाला शोष लागत असतो ; पण त्यात कुठलाही जंतुसंसर्ग नसतो . त्यामुळे हा खोकला बरा होण्यासाठी अॅण्टिबायोटिक्सची गरज नसते . तसेच छाती पूर्ण मोकळी असल्यामुळे फुफ्फुसाचा एखादा आजार असण्याची किंवा होण्याची तशी फारशी काळजी नसते . मात्र असा कोरडा खोकला , जास्त काळ राहिला , तर डॉक्टरांकडून प्रथम काही वेगळा आजार नाही ना याची खात्री करून घेतल्यावर , काही सोप्या उपायांनी तो कमी करता येतो . कमी वेळात ‘असा’ करा वर्कआऊट… गुळण्या – रात्री झोपण्यापूर्वी गरम पाण्याच्या खळखळून गुळण्या करा . यामुळे घशामध्ये जमा झालेला स्त्राव स्वच्छ होतो आणि खवखव कमी होते . या गरम पाण्यात मीठ टाकले किंवा नाही टाकले तरीही चालते . कोमट पाणी – रात्री झोपताना कोमट पाण्याने भरलेला ग्लास जवळ ठेवा . खोकल्याची उबळ आल्यास त्यातले दोन घोट पाणी प्या . यामुळे शोष कमी होतो आणि उबळ थांबते . लवंग आणि मध – ४ - ५ लवंगा तव्यावर भाजून घ्याव्यात . थोड्या गार झाल्यावर , त्या कुटून त्याची पूड करावी . एका वाटीत तीन चमचे शुद्ध मध घेऊन त्याबरोबर लवंगांच्या चूर्णाचे मिश्रण करावे . हे चाटण दिवसभरात २ - ३ वेळा आणि रात्री झोपताना घ्यावे . धूम्रपान – धूम्रपान बंद करावे . किमान रात्री झोपण्याआधी २ - ३ तास धूम्रपान टाळावे . आहार – तळलेले पदार्थ , फरसाण , चिवडा , बाकरवडी असे कडक आणि तेलकट पदार्थ रात्री खाऊ नयेत . त्यांचा तवंग आणि पातळ थर घासत राहील्याने खवखव वाढते . खोकल्यावरील गोळ्या – खोकला कमी होण्यासाठी मिळणाऱ्या , मेंथॉलयुक्त चघळून खाण्याच्या गोळ्या खाणे टाळावे . त्याने घसा जास्त कोरडा पडतो आणि खवखव वाढते . ज्येष्ठमध – किराणा मालाच्या दुकानात मिळणारा ज्येष्ठमध हा मसाल्याचा पदार्थ असतो . काडीच्या स्वरूपात मिळणारा ज्येष्ठमध रात्री चघळत राहिल्यास खोकल्याची उबळ नक्की कमी होते . सौंदर्य खुलवण्यापासून ते चिवट डाग घालवण्यापर्यंत , लिंबाच्या सालीचे सात फायदे सुंठ - साखर – सुंठीची पूड साखरेत एकत्र करून रात्री झोपण्यापूर्वी घ्यावी . चहा - कृष्ण तुळशीची १५ - २० पाने , ५ - ६ लवंगा , ५ - ६ मिरीचे दाणे , एक इंच लांब सुंठ एक जुडी गवती चहा , सुपारीच्या अर्ध्या खांडाएवढा गुळाचा एक खडा . हे सर्व नीट बिनदुधाच्या कोऱ्या चहात घालून रात्री प्यावे . अडुळसा – अडुळसा पानांचा काढा कोरडया खोकल्यासाठी फार उपयुक्त आहे . काढा तयार करून दिवसातून ३ - ४ वेळा घ्यावा . डेक्सोमिथार्फानयुक्त खोकल्याचे औषध रात्री झोपण्यापूर्वी २ चमचे घ्यावे . कोरडा खोकला आणि सर्दी असल्यास निलगिरीची पाने टाकून उकळत्या पाण्याची वाफ घ्यावी . - डॉ . अविनाश भोंडवे , फॅमिली फिजिशियन


‘गोल्डन ग्लोब’ पुरस्कारांमध्ये अनेक प्रसिद्ध कलाकारांनी रेड कार्पेटवर हजेरी लावत या पुरस्कार सोहळ्याची रंगत वाढविली होती . जागतिक चित्रपटसृष्टीतील नावाजलेल्या पुरस्कारांमध्ये ‘गोल्डन ग्लोब’ पुरस्काराचे नाव प्रामुख्याने घेण्यात येते . अशा या मानाच्या पुरस्कार सोहळ्यामध्ये अभिनेत्री प्रियांका चोप्राही हजेरी लावणार अशी चर्चा होती . आणि झालंही तसंच . प्रियांकाने या पुरस्कार सोहळ्याला हजेरी लावत अनेकांचीच मनं जिंकली . सोनेरी रंगाच्या लांबसडक गाऊनमध्ये प्रियांका या पुरस्कार सोहळ्यामध्ये आली होती . तर बी टाऊनच्या मस्तानीने म्हणजेच अभिनेत्री दीपिका पदुकोनही या पुरस्कार सोहळ्यामध्ये आली होती . दीपिका एका पिवळ्या रंगाच्या गाऊनमध्ये आली होती . या पुरस्कार सोहळ्यादरम्यान मनोरंजनासाठी एका धम्माल कार्यक्रमाचेही आयोजन करण्यात आले होते . ‘इन्स्टाईल ऑफ कॅमेरा’ या सेशनदरम्यान सर्वच सेलिब्रिटींना लिफ्टचे दरवाजे उघडताच काही हटके पोझ देण्याचे चॅलेंज देण्यात आले होते . हॉलिवूडच्या कलाकारांसोबतच बॉलिवूडच्या प्रियांका आणि दीपिकानेही या चॅलेंजमध्ये सहभागी होत हे आवाहन चांगलेच पेलवून नेले . त्यामुळे आता या दोन्ही अभिनेत्रीपैकी तुम्हाला नेमका कोणाचा अंदाज आवडतोय हे व्हिडिओ पाहूनच ठरवा . दरम्यान , ‘गोल्डन ग्लोब’ पुरस्कारांमध्ये बिली बॉब थ्राँटन या अभिनेत्याला प्रियांकाने त्याच्या एका टेलिव्हिजन सिरिजसाठी पुरस्कार दिला . ७४ व्या ‘गोल्डन ग्लोब’ पुरस्कार सोहळ्यामध्ये जे . डी . मॉर्गनच्या साथीने प्रियांकाने बिलीला हा पुरस्कार दिला . अनेक सेलिब्रिटींनी हजेरी लावलेल्या या पुरस्कार सोहळ्यात प्रियांका चोप्रासोबत या पुरस्कार सोहळ्यात ड्रयू बैरीमोर , मेट डेमन , वियोला डेविस , लॉरा डेर्न , गोल्डी हॉन , निकोल किडमॅन , सिएना मिलर , क्रिस पाइन यांसारखे नावाजलेले कलाकारही सहभागी झाले होते .


डोळे हा आपल्या व्यक्तिमत्त्वाचा सगळ्यात महत्त्वाचा घटक . डोळ्यांवरून आपण कसे आहोत याची परीक्षा होत असते . म्हणूनच डोळ्यांचा मेकअप काळजीपूर्वक केला पाहिजे . मेकअप करणे हा सगळ्या स्त्रियांचा आवडीचा विषय . मेकअप करताना प्रत्येक घटक खूप महत्त्वाचा असतो . प्रत्येक गोष्ट प्रमाणातच वापरली जाणे तेवढेच महत्त्वाचे असते . तसेच आयमेकप हा त्यातील अविभाज्य भाग आहे . कोणत्याही समारंभासाठी किंवा पार्टीसाठी जाताना इतर मेकअप नसेल तरीही चालतो , परंतु आय मेकअप असेल तरीही तुम्ही उठावदार दिसू शकता . डोळे जेवढे उठावदार असतात , तेवढे तुम्ही उठावदार दिसता . त्यामुळे आय मेकअप करणे महत्त्वाचे आहे . बघू या . आय मेकअप नूड किंवा नॅचरल आय मेकअप नूड किंवा नॅचरल आय मेकअप करताना सगळ्यात महत्त्वाची गोष्ट लक्षात ठेवावी लागते ती म्हणजे प्रमाणापेक्षा बाहेर कोणत्याही प्रॉडक्टचा वापर करू नये . हा लुक करण्यासाठी काजळ पेन्सिल हलक्या हातांनी आपल्या डोळ्यांच्या खालच्या व वरच्या वॉटर लाइनवरून फिरवावी . त्यांनी डोळ्याचा आकार उठून दिसेल . त्यांनतर पापण्यांना मस्कारा लावावा . डोळ्याच्या खालच्या पापण्यांनाही मस्कारा लावून घ्यावा . आयलाइनरचा बारीक लाइन लावून लुक पूर्ण करावा . कॉलेजला जाताना , फॉर्मल मिटिंग्सना जाताना , इन्फॉर्मल मीटअप्ससाठी तसेच डे आऊट्सला जाताना हा आयमेकअप तुम्ही करू शकता . स्मोकी आइज मेकअप हा लुक करताना डोळ्यांना सर्वप्रथम प्राइमर लावून घ्यावे . त्यांनतर बीबी किंवा सीसी क्रीम लावून डोळ्यांना बेस लावून घ्यावा . त्यांनतर ब्लॅक आय शॅडो डोळ्यांना लावून घ्यावं . ते करताना हळूहळू कोपऱ्यातून आयशॅडो लावायला सुरुवात करावी आणि त्यांनतर हळू पुढे पुढे आयशॅडो लावावं . दोन्ही डोळे ब्लॅक आयशॅडोने कव्हर करून झाले की डोळ्यांचा आकार डिफाईन दिसण्यासाठी आय बोन्स ना सिल्व्हर किंवा व्हाइट आय शॅडो लावावं . आयलायनर लावून लुक पूर्ण करावा . पार्टीला जाताना किंवा रात्रीच्या वेळी बाहेर जाताना , एखाद्या कॅज्युअल डे ड्रेसवर तुम्ही हा आयमेकअप करू शकता . स्मोकी आइजची सोप्पी पद्धत घाई गडबड असेल आणि आपल्या आऊटफिटवर स्मोकी आइज लुक करायचा असेल तर आपल्या काजळ पेन्सिलने डोळ्याला डार्क काजळ लावून घ्यावं आणि त्यांनतर हाताने हळूहळू स्मज करावं . तसेच आयलायनर लावून ते डोळ्यांवर स्मज करावं . हायलाइट करण्यासाठी डोळ्यांच्या खोलगट भागात ब्लॅक आयशॅडोने हायलाइट करून घ्यावं . डे आय लुक हा लुक करताना प्रायमर डोळ्याला लावून घ्यावं . त्यांनतर तुमच्या आऊटफिटला सूट होणाऱ्या पेस्टल शेड्समधील आयशॅडो डोळ्यांना व्यवस्थित लावून घ्याव्या . त्यांनतर आयलाइन लावून लुक पूर्ण करावा . आयलाइनर लावताना ट्विग्स डोळ्याबाहेर काढले तरीही खूपच मस्त लुक मिळतो . त्याच्या बरोबरीने काजळ लावावं आणि लुक पूर्ण करावा . पेस्टल शेड्समध्ये गुलाबी , निळा , पिवळा आणि हिरवा या शेड्स वापराव्या त्यांनी खूप फ्रेश लुक चेहऱ्याला मिळेल . डे आउट्स , ऑफिस मिटिंग्ज , इव्हििनग पार्टीज इत्यादीसाठी हा परफेक्ट लुक ठरेल . पार्टी आय लुक पार्टी आय लुक हा थोडासा भडक पण तरीही क्लासी असा लुक आहे . हा लुक पार्टी किंवा समारंभांसाठीच तुम्ही वापरू शकता . नाइट पार्टीला जाताना आय मेकअप करायचा असेल त्यावेळी ग्लिटर्स , शिमर्स आयशॅडोज् आवर्जून वापरा . बेस पेस्टल कलर ठेऊन त्याला शोभून दिसणारी गोल्डन किंवा सिल्वर ग्लिटर आय शॅडो लावा . तसेच स्मोकी आइज लुक करून त्यावर गोल्डन किंवा सिल्व्हर शॅडोज् खूपच छान दिसतील . यावेळी तुम्ही लेन्सेस वापरू शकता , तसेच लुक पूर्ण करण्यासाठी खोटय़ा आय लॅशेज वापरू शकता . त्यामुळे तुम्हाला खूपच बोल्ड लुक मिळेल . या लुकमध्ये चेहऱ्यालासुद्धा बेस मेकअप करणे आणि लिपस्टिक वापरणे गरजेचे आहे . डबल शॅडो लुक पार्टी आय लुकमध्ये दुसरी पद्धत म्हणजे डबल श्ॉडो लुक . त्यासाठी पहिल्यांदा बेस पेस्टल शॅडो लावून घ्यावं . आणि त्याला दुसऱ्या कलरच्या कॉन्ट्रास्ट शॅडोने शेडिंग करावं . तुमच्या आऊटफिटमध्ये असलेल्या दोन कलर्सचा वापर करून तुम्ही हा लुक तयार करू शकता . ब्लू - िपक , येल्लो - िपक , ग्रीन - ब्लू ही काही त्यातली कॉम्बिनेशन्स आहेत . आयलायनर आणि काजळ प्रमाणात लावून हा लुक पूर्ण करावा . आयलायनर लावण्याच्या पद्धती बेसिक लुक बेसिक लुकमध्ये आयलायनरची पातळ लाइन डोळ्यांवर लावली जाते . डोळ्यांच्या आकारानुसार ही लाइन अलगदरीत्या डोळ्यांवर लावून हा लुक पूर्ण होतो . रेग्युलर आयलायनर लावणाऱ्यांसाठी हा परफेक्ट लुक आहे . विग आयलायनर या लुकमध्ये बेसिक आयलायनर लावून झाले कीएक स्ट्रोक डोळ्याबाहेर काढला जातो . बेसिक आय लायनर इतक्याच पातळ लाइनने हा स्ट्रोक डोळ्याबाहेर काढावा . जास्त मोठा किंवा लहान स्ट्रोक काढू नये चेहऱ्याच्या प्रमाणातच हा स्ट्रोक असावा . कॅट्स आय या लुकमध्ये पाकळीच्या आकाराप्रमाणे आयलायनर लावावे . कोपऱ्यातून पातळ लाइन काढत काढत शेवटाला जाड लाइन काढावी . त्यांनतर िवग बाहेर काढावा . हा विंग , आयलायनरपेक्षा जाड असू द्यावा . लावताना सर्वप्रथम आऊटलाइन काढून घ्यावी आणि नंतर आतील भाग लायनरने भरावा . पार्टीज किंवा समारंभांसाठी अशा पद्धतीचे आयलायनर खूपच छान दिसेल . पपी डॉग आयलायनर लुक पपी डॉग आयलायनर लूक करताना , आपल्या आवडीप्रमाणे जाड किंवा पातळ बेसिक आयलायनर लावून घ्यावे . त्यांनतर आयबॉलपासून सुरू करून डोळ्याच्या बाहेरील कोपऱ्यापर्यंत असे अध्र्यातून काजळ लावून घ्यावे . डोळ्याच्या कडांना नेहमीपेक्षा गडद काजळ लावावे . डोळ्याच्या कोपऱ्यातील काजळ आणि आयलायनरलची टोकं एकमेकांना जुळतील अशा पद्धतीने लावावे . या काही बेसिक आणि नेहमी वापरता येतील अशा आयलायनर स्टाइल्स आहेत . काही महत्त्वाच्या टिप्स ’ आय मेकअप करताना आपल्याबरोबर नेहमीच एक स्वच्छ कापड किंवा कापूस बरोबर ठेवावा . ’ काही वेळेस आपण लावलेले आयलायनर किंवा काजळ आपल्याला आवडत नाही , किंवा कधी कधी ते लावता लावता फिस्कटलं जात अशा वेळी पाण्याचा वापर न करता जवळ असलेल्या कोरडय़ा फडक्याने हळूहळू ते पुसून घ्यावं . ’ काही वेळा गालाला किंवा कपाळाला काळे डाग चुकून लागले जातात अशा वेळी कोरडय़ा कापडाने पुसून घेऊन कन्सीलरचा वापर करून डाग लपवावे . ’ डोळा हा आपल्या चेहऱ्याचा नाजूक भाग आहे , त्यामुळे आपण वापरत असलेले प्रॉडक्टस विश्वासार्ह असतील याची काळजी घ्या . ’ एखादे वेळेस शिमर शॅडो आपल्या चेहऱ्याला आजूबाजूला लागते अशा वेळी तेवढय़ाच भागाला प्राइमर किंवा क्लिंझिंग मिल्क लावून कापसाने किंवा कापडाने पुसून घ्यावं . ’ आयलायनर आणि काजळ एकत्र लावताना डोळा अतिभडक होणार नाही याची काळजी नक्कीच घ्यावी . ’ हात थरथरत असेल तर आयलायनर लावण्याऐवजी काजळ पेन्सिल वापरावी आणि ती लावताना डोळ्यांची पापणी ताणून धारावी . ’ काही वेळा लाकडी काजळ पेन्सिल आपण वापरतो , त्यावेळी ती व्यवस्थित टोक काढून त्याचे टोक बोथट करून मगच वापरावी . त्याचे तूस डोळ्यात जाणार नाही याची काळजी घ्यावी . ’ लगेचच परफेक्ट आयलायनर लावणे शक्य नसते , सवय झाली की तुम्ही परफेक्ट आयलायनर आणि त्याच्या वेगवेगळ्या स्टाइल्स करू शकता . ’ आय मेकअप पुसताना क्लििझग मिल्क किंवा तेलाचा वापर करावा . कापड किंवा कापूस वापरून अलगद हाताने आयमेकअप काढावा . डोळा घासू नये . आय मेकअप काढल्यावर रोज वॉटरने कापूस ओला करून काही वेळ डोळ्यांवर ठेवावा . सो गर्ल्स गेट रेडी फॉर आय मेकअप अॅण्ड मे द िवग्स ऑफ युअर लायनर ऑलवेज बी इव्हन . सौजन्य – लोकप्रभा response . lokprabha @ expressindia . com


लग्न हा मुला - मुलींच्या आयुष्यातील एक महत्त्वाचा टप्पा . आयुष्याच्या या नव्या टप्प्यात पाऊल टाकताना हल्ली मुला - मुलींना अनेक प्रश्न सतावत असतात . यातही मुलींना जास्त अपेक्षा असल्याचे पाहायला मिळते . मी तर नोकरी करते , त्याच्या इतकाच वेळ घराबाहेर असते , घरातल्या इतरही जबाबदाऱ्या पार पाडते मग त्यालाही काही गोष्टी यायलाच हव्यात , असे त्यांचे मत असते . शादी डॉट कॉम या मॅट्रिमोनियल साईटने नुकतेच एक सर्वेक्षण केले . अनेक भारतीय मुलींना आपल्या संभाव्य नवऱ्याला जेवण बनवता येते का हे जाणून घेणे महत्त्वाचे असल्याचे या सर्वेक्षणातून समोर आले आहे . मुलींनी मुलांच्या मागणीला हो म्हणावे यासाठी कोणत्या गोष्टी आवश्यक आहेत हे माहिती करुन घेणे महत्त्वाचे आहे . ऑनलाईन पोलमध्ये ६८०० जणांकडून ( ४७ टक्के महिला आणि ५३ टक्के पुरुष ) प्रतिक्रिया घेण्यात आल्या होत्या . जोडीदाराला निवडताना इच्छुकांनी हो म्हणण्याआधी कोणते महत्त्वाचे तीन प्रश्न विचारले हे सर्वेक्षणामध्ये जाणून घेण्यात आले . यामध्ये ३६ टक्के महिलांनी मुलगा वेगळा राहतो की एकत्र कुटुंबपद्धती आहे असे विचारले तर ३० टक्के मुलींनी माझ्या करिअरला तुझा पाठिंबा आहे का असे विचारले . याशिवाय आश्चर्याची गोष्ट म्हणजे २६ टक्के महिलांनी जेवण बनवता येईल का , असे विचारले . मात्र पुरुषांच्याबाबत ही आकडेवारी काहीशी वेगळी होती . ३६ टक्के पुरुषांनी तुला माझ्या कुटुंबाबरोबर राहण्याची इच्छा आहे का , तर ३४ टक्के पुरुषांनी लग्नानंतर नोकरी करण्याचा विचार आहे का असे विचारले . तर केवळ १९ टक्के पुरुषांनी मुलींना जेवण बनवता येते का असे विचारले . सर्वेक्षण करण्यात आलेले महिला आणि पुरुष २५ ते ३४ वयोगटातील होते . यावेळी पुरुष आणि महिलांना तुम्ही कोणत्या गोष्टीमुळे विरुद्ध लिंगी व्यक्तीकडे आकर्षित होता , असे विचारले असता अतिशय आश्चर्यकारक उत्तरे मिळाली . दोन्ही गटाकडून दिसणे हा महत्त्वाचा मुद्दा वाटत असल्याचे सांगितले गेले . ६४ टक्के पुरुषांना दिसणे महत्त्वाचे वाटते तर ५३ टक्के मुली मुलांच्या दिसण्याला महत्त्व देतात . याशिवाय करिअरमधील यश २१ टक्के मुलींना आणि समान आवडीनिवडी असणे २३ टक्के मुलींना महत्त्वाच्या वाटते .


मागच्या काही दिवसांमध्ये रिलायन्स जिओने बाजारात प्रवेश केल्यापासून सर्व टेलिकॉम कंपन्यांमध्ये जणू एकप्रकारची स्पर्धा सुरु झाली आहे . जिओनेही आपल्या युजर्ससाठी काही खास ऑफर्स जाहीर केल्या आहेत . रिलायन्स जिओने स्वस्त प्लान्स बाजारात आणल्यानंतर इतर टेलिकॉम कंपन्यांनीही या स्पर्धेत उतरल्या . ग्राहकांना स्वस्तात स्वस्त प्लान देण्याची जणू या कंपन्यांमध्ये स्पर्धाच लागलीये . जिओने नोव्हेंबरमध्ये आपल्या युजर्ससाठी खास कॅशबॅक ऑफर आणली होती . या ऑफरची अखेरची तारीख सुरुवातीला २५ नोव्हेंबर अशी जाहीर करण्यात आली होती . मात्र आता याची मुदत वाढवून ही तारीख २५ डिसेंबर करण्यात आली आहे . त्यामुळे जिओच्या ग्राहकांना २५ डिसेंबरपर्यंत या अनोख्या ऑफरचा लाभ घेता येणार आहे . ही ऑफर कंपनीने ३९९ आणि त्याहून अधिक रुपयांच्या रिचार्जवर दिली असून यामध्ये ग्राहकांना जवळपास २५९९ रुपयांपर्यंत कॅशबॅक मिळणार आहे . मात्र ही ऑफर विशिष्ट रिचार्ज केल्यावरच मिळणार आहे . जर तुम्ही जिओचे ३९९ रुपयांचे रिचार्ज केलं तर यावर तुम्हाला ४०० रुपयांचा कॅशबॅक मिळणार आहे . १८९९ रुपयांचे ऑनलाइन शॉपिंग व्हाऊचर आणि ३०० रुपये मोबाईल वॉलेटमध्ये आणि बाकी उरलेल्या पैशांचे शॉपिंग वाऊचर मिळणार आहेत . नव्या आणि जुन्या युजर्ससाटी मोबिक्विकवर ही ऑफर मिळू शकेल . मोबिक्विकद्वारे नव्या युजर्सनी ३९९ रुपयांचे रिचार्ज करताना NEWJIO कोड टाकल्यास ३०० रुपयांचा कॅशबॅक मिळतो . तर जुन्या युजर्सना JIO149 हा कोड टाकावा लागेल . जुन्या युजर्सना १४९ रुपयांचा कॅशबॅक मिळेल . अॅमेझॉन - पे वरुन ३९९ रुपयांच्या रिचार्जवर नव्या युजर्सना ९९ रुपयांचा कॅशबॅक मिळेल आणि जुन्या युजर्सना २० रुपयांचा कॅशबॅक मिळेल . पेटीएमद्वारे जिओचे ३९९ रुपयांचे रिचार्ज करताना नव्या युजर्सनी NEWJIO हा कोड टाकल्यास ५० रुपयांचा कॅशबॅक मिळेल . याशिवाय जुन्या युजर्सनी PAYTMJIO कोड टाकल्यास १५ रुपयांचा कॅशबॅक मिळेल .


आपला चेहरा हे आपल्या सौंदर्याचे प्रतिबिंब असते असे आपण अनेकदा ऐकतो . चेहरा उजळ आणि सुंदर दिसण्यासाठी त्याची काळजी घेणे महत्त्वाचे आहे . काळजी म्हणजे सतत पार्लरमध्ये जाऊन त्याच्यावर विविध उपचारांचा मारा करणे असे नाही तर अगदी सोप्या उपायांनीही आपला चेहरा सुंदर आणि उजळ दिसू शकतो . आपण दिवसभर अनेक ठिकाणी फिरतो तेव्हा आपल्या नकळत याठिकाणी असलेले प्रदूषण थेट आपल्या चेहऱ्यावर बसते . अनेकदा गडबडीत आपण चेहरा धुण्याचे विसरतो . मात्र दिवसातून किमान दोन वेळा तेही फेसवॉशने चेहरा धुणे आवश्यक आहे . त्यामुळे त्वचा तर चांगली राहतेच पण आपल्यालाही फ्रेश वाटते . तुम्हाला रसायने असलेला फेसवॉश वापरायचा नसल्यास तुम्ही चेहरा धुण्यासाठी काही नैसर्गिक पर्यायही निवडू शकता . त्वचेतील आर्द्रता टिकून राहण्यास मदत – नियमितपणे तुम्ही चेहऱ्याची त्वचा साफ केलीत तर त्वचा चांगली राहण्यास मदत होते . त्यामुळे तुमची त्वचा मऊ आणि चमकदार दिसते . फेसवॉशमुळे त्वचेवरील मृत पेशी निघून जाण्यास मदत होते आणि त्वचेला नैसर्गिक आर्द्रता मिळते . मृत त्वचा निघून जाण्यास मदत – चेहरा धुतल्याने केवळ घाण आणि तेल निघून जाते असे नाही तर चेहऱ्यावरील कोरडे झालेला भाग आणि मृत पेशी निघून जाण्यासही मदत होते . तसेच चेहरा धुण्यासाठी फेसवॉश वापरल्याने चेहरा मऊ आणि तेजस्वी होण्यास मदत होते . तरुण दिसण्यास मदत – तुम्ही वेळच्या वेळी चेहरा योग्य पद्धतीने धुतल्यास त्यावरील अनावश्यक घटक निघून जाण्यास मदत होते . त्यामुळे त्वचा योग्य पद्धतीने श्वास घेऊ शकते . यामुळे तुमच्या त्वचेतील आर्द्रता टिकून राहण्यास मदत होते आणि तुम्ही नकळत तरुण दिसता . रक्ताभिसरण क्रिया सुधारते – चेहरा धुताना आपण चेहऱ्यावरुन काही वेळा हात फिरवतो . त्यामुळे याठिकाणच्या पेशी कार्यरत होतात आणि तेथील रक्ताभिसरण क्रिया सुधारण्यास मदत होते . रक्ताभिसरण चांगले झाल्यास त्वचेवर एक वेगळाच ग्लो येतो .


दिवाळीच्या निमित्ताने सगळ्यांना घरी बोलावून दणक्यात पार्टी करणं ही बॉलीवूडची खासियत आहे . सध्या बॉलीवूडची आघाडीची फळी आपापल्या आगामी चित्रपटांना मिळणाऱ्या प्रतिसादामुळे खूश असल्याने कित्येकजण एकमेकांना घरी बोलावून मोठय़ा प्रमाणावर दिवाळी साजरी करताना दिसणार आहेत . दिवाळी पार्टीमध्येही नेहमीप्रमाणे सगळ्यात मोठा मान असतो तो अमिताभ बच्चन यांच्या दिवाळी ‘जलसा’ला . . याही वर्षी बॉलीवूडजन भक्तिभावाने ‘जलसा’वर दिवाळी साजरी करणार आहेत . मात्र यावर्षी आमिर खानची ‘दंगल’ दिवाळी पार्टी हे बॉलीवूडसाठीही आकर्षण ठरणार आहे . आमिर खान दरवर्षी आपल्या कुटुंबाबरोबर एकत्रितपणे दिवाळी साजरी करतो . मात्र यावेळी आमिरची दिवाळी पार्टी ही डबल धमाकेदार असली पाहिजे , असा आग्रह त्यांच्या मित्रमंडळींनी धरला आहे . पैलवान महावीर फोगट आणि त्यांच्या मुली गीता - बबिता यांच्या जीवनावर आधारित असलेल्या ‘दंगल’ चित्रपटात आमिर खानने काम केले आहे . नाताळच्या मुहूर्तावर प्रदर्शित होणाऱ्या या चित्रपटाचा पहिला ट्रेलर प्रदर्शित झाला आणि अक्षरशः त्यावर लोकांच्या उडय़ा पडल्या . चित्रपटाचा ट्रेलर पाहूनच आमिरचे चाहते सुखावले असल्याने एकूणच चित्रपटाबद्दल उत्साही वातावरण तयार झाले आहे . यानिमित्ताने हा आनंद द्विगुणित करणारे सेलिब्रेशन असावे , या सगळ्यांच्या आग्रहाखातर आमिरने या चित्रपटातील सहकलाकारांना घेऊन खास पार्टीचे आयोजन केले आहे . यात बॉलीवूडमधील त्याचा मित्रपरिवार झाडून उपस्थित राहणार आहे . याशिवाय , नेहमीप्रमाणे आपल्या घरच्यांसाठीही आमिरने खासगी दिवाळी पार्टीचे आयोजन केले आहे . यानिमित्ताने , पहिल्यांदाच बॉलीवूडमध्ये चित्रपटाच्या प्रसिद्धीसाठी या दिवाळी पाटर्य़ाचा उपयोग केला जातो आहे . यात आणखी एक भर पडली आहे ती फरहान अख्तरच्या ‘रॉक ऑन २’ची . . ‘रॉक ऑन २’च्या प्रदर्शनाबाबत फरहानही तितकाच उत्साहात असल्याने या चित्रपटाच्या टीमबरोबर दिवाळी साजरी करण्यासाठी त्याने आणि त्याचा मित्र - सहनिर्माता रितेश सिधवानी यांनी मोठय़ा दिवाळी पार्टीचे आयोजन केले आहे . फरहान - रितेशच्या या ‘रॉक ऑन’ पार्टीत अर्जुन रामपाल , पूरब कोहली , श्रद्धा कपूर , प्राची देसाई , शहाना गोस्वामी या सगळ्यांचाच कल्ला असणार आहे . आणखी एका चित्रपटाची टीम खास दिवाळी साजरी करणार आहे . ‘बरेली की बर्फी’ या चित्रपटाचे चित्रीकरण सध्या लखनौमध्ये सुरू आहे . त्यामुळे या चित्रपटातील कलाकार मंडळीही खास बरेलीच्या रस्त्यांवर बर्फी वाटून दिवाळी साजरी करणार आहेत . अश्विनी अय्यर तिवारी दिग्दर्शित करत असलेल्या या चित्रपटात आयुषमान खुराणा , क्रिती सनन आणि राजकुमार राव यांच्या महत्त्वाच्या भूमिका आहेत . त्यामुळे क्रिती , राजकुमार आणि आयुषमान यांची दिवाळी लखनौमध्येच जोरदार रंगणार आहे . आत्तापर्यंत केवळ घरच्यांबरोबर , परिचितांबरोबर साजरा करण्याच्या दीपोत्सवालाही बॉलीवूडजनांनी आपल्या चित्रपटांच्या प्रसिद्धीचे माध्यम बनवून टाकले आहे . याशिवाय , दिवाळी हा सण दीपिका पदुकोणसाठी खास असतो . दिवाळीत दरवर्षी दीपिका जगभरात कुठेही असली तरी बंगळुरूत आपल्या घरी पोहोचते . याही वर्षी ती तिच्या आई - वडिलांबरोबर दिवाळी साजरी करणार आहे . ‘ट्रिपल एक्स’ या हॉलीवूडपटाच्या प्रसिद्धीकार्यक्रमातून नुकतीच तिची सुटका झाली आहे आणि दिवाळी सेलिब्रेशननंतर पुन्हा एकदा संजय लीला भन्साळींच्या ‘पद्मावती’चे चित्रीकरण सुरू होणार असल्याने तिच्यासाठी ही दिवाळी सुट्टी महत्त्वाची ठरणार आहे . ‘काबिल’ या आगामी चित्रपटात व्यग्र असलेल्या हृतिक रोशननेही आपल्या घरच्यांसाठी आणि खासकरून हिृयान आणि हिृदान या दोन मुलांसाठी खास दिवाळी पार्टीचे आयोजन केले आहे . तुरुंगातून सुटून आल्यानंतरची अभिनेता संजय दत्तची ही पहिलीच दिवाळी असल्याने दत्त कुटुंबीयही जोरदार सेलिब्रेशनच्या मूडमध्ये आहेत . संजय दत्तकडे लक्ष्मीपूजनाच्या निमित्ताने बॉलीवूडजनांना दिवाळी सेलिब्रेशनचे आमंत्रण गेले आहे . आपल्या घरी दिवाळी पार्टी झाल्यानंतर संजय आणि मान्यता दत्त हे दोघेही बच्चन यांच्या दिवाळी पार्टीला हजेरी लावणार आहेत . अभिनेत्री प्रियांका चोप्रा मात्र हॉलीवूडमध्येच अडकली असल्याने ती यावर्षी भारतातील दिवाळी सेलिब्रेशनपासून दूर असली तरी न्यूयॉर्कमधील तिच्या घरी ‘क्वाँटिको’च्या कलाकारांबरोबर दिवाळी साजरी करण्याचे तिचे बेत आहेत . शाहरूख खानच्याही दिवाळी पार्टीची जोरदार चर्चा असून सध्या ‘ऐ दिल है मुश्कील’च्या यशावर स्वार असलेला दिग्दर्शक करण जोहर आणि मित्रमंडळी यांची खास हजेरी एकता कपूरच्या दिवाळी पार्टीला असणार आहे . बॉलीवूडमधील जवळपास प्रत्येक कलाकार यावेळी दणक्यात दिवाळी साजरी करताना दिसणार आहे .


हॉंगकॉंग विरुद्ध झालेल्या सामन्यात भारताच्या स्क्वॉश संघाला पराभव स्वीकारावा लागला . पण आधीच्या सामन्यांत चांगली कामगिरी केल्याने भारताला उपांत्य फेरीत पोहोचता आले . हॉंगकॉंग विरुद्ध झालेल्या सामन्यात भारताची स्टार स्क्वॉशपटू दीपिका पल्लिकल हिच्याकडून अपेक्षा होत्या . पण तिला सामना आपल्या नावे करता आला नाही . पण या पराभवाचे कारण चांगला फॉर्म नसणे हे नव्हते , तर दुखापतीमुळे पहिल्या सामन्यात मला चांगली कामगिरी करता आली नाही , असे तिने सांगितले . ‘मी एक सेट जिंकले , पण सामना जिंकणे मला शक्य झाले नाही . कारण दुखापतीमुळे पहिल्या सामन्यात मला चांगली कामगिरी करता आली नाही आणि याची मला खंत आहे . शेवटच्या साखळी सामन्यात हाँगकाँगविरुद्ध आमचा खेळ चांगला झाला नाही . आम्ही थोडे कमी पडलो . हाँगकाँगच्या खेळाडूने उत्तम कामगिरी केली , असे मत तिने व्यक्त केले . जोश्ना चिनाप्पा सरळ सेट्समध्ये पराभूत झाली . ही गोष्ट फार कमी वेळा होते . उपांत्य फेरीमध्ये नक्कीच आम्ही चांगली कामगिरी करू . उपांत्य फेरीत आमचा सामना मलेशियाशी आहे . मलेशियाचा संघ जरी चांगल्या लयीत असला , तरी त्यांना उपांत्य फेरीत पराभूत करणे हे अशक्य नाही . त्यांना नमवण्यास आम्ही समर्थ आहोत , असेही ती म्हणाली .


इतर देशांच्या तुलनेत भारतात सामाजिक दबाव प्रचंड असतो आणि हा दबाव पेलण्यात आपल्या देशाचे नेमबाज कुठे तरी अपयशी ठरले . तांत्रिकदृष्टय़ा त्यांची कामगिरी अचूक होती , परंतु त्यांना मानसिक तयारी करता आली नाही . ऑलिम्पिक स्पध्रेत नेमजाबीची सुरुवात १० मीटर एअर रायफल प्रकाराने होते . त्यामुळे सगळ्या देशांचे आणि आंतरराष्ट्रीय संघटनेचे या स्पध्रेवर लक्ष असते . नेमबाजीचे पहिले सुवर्णपदक या स्पध्रेतून मिळते . अपूर्वी चंडेला आणि अयोनिका पॉल यांनी अपेक्षेइतकी चांगली कामगिरी केली नाही . त्यांच्याकडून ४१४ गुणांची अपेक्षा होती . त्यांनी मोठमोठय़ा स्पर्धामध्ये अनेकदा अशी कामगिरी केली आहे . पण रिओत त्यांनी निराश केले . ही त्यांची पहिलीच ऑलिम्पिक स्पर्धा आहे आणि यातून त्या बरेच काही शिकल्या असतील . रिओत गेल्यावर नक्की काय करायचे हे मला कळलेच नाही , असे अपूर्वीने स्पध्रेनंतर दिलेल्या मुलाखतीत सांगितले . तांत्रिकदृष्टय़ा तिची काही चूक नव्हती , तर स्पध्रेसाठीची तिची मानसिक तयारी झाली नव्हती . आपल्यावर अधिक जास्त सामाजिक दडपण असते . मलाही या दडपणाचा अनुभव आहे आणि तोच अनुभव अपूर्वी व अयोनिकाला आला . इतर देशांच्या तुलनेत आपण सामाजाशी खूप जोडले गेलेलो असतो आणि भावनिकही असतो . त्यामुळे या दबावात स्वतःला सावरणे आपल्या खेळाडूंना अजूनही जमलेले नाही . त्यामुळे मानसिक तयारीवर जास्तीत जास्त भर द्यायला हवा . अपूर्वी व अयोनिकाला या अनुभवाचा खूप मोठा फायदा होणार आहेत . त्या तरुण आहेत आणि अजूनही दोन - तीन ऑलिम्पिक स्पर्धा खेळू शकतील . जितू रायने पात्रता फेरीत लढाऊ वृत्ती दाखवली . सुरुवातीला पिछाडीवर असताना तो अंतिम फेरीसाठी पात्र ठरू शकत नाही , असे वाटत होते . मात्र त्याने दमदार पुनरागमन करून अंतिम फेरीत धडक मारली . त्याच्यात ती जिद्द व ताकद आहे . परंतु अंतिम फेरीचे दडपण पेलण्यात तो अपयशी ठरल्यामुळे त्याला साजेशी कामगिरी करता आली नाही . अंतिम फेरीसाठी दाखल झाला , तेव्हाच त्याच्या चेहऱ्यावर ते दिसत होते . तो नेहमीचा जितू दिसत नव्हता , असे सामान्य माणूसही त्या वेळी सहज सांगू शकला असता . त्याने संपूर्ण दबाव स्वतःवर ओढून घेतला आणि पहिल्या नेमपासून त्याचे लक्ष विचलित झाले होते . ऑलिम्पिक स्पध्रेत त्याची मानसिक तयारी कमी पडली . अभिनव बिंद्राला सलाम . . चारही ऑलिम्पिक स्पर्धात त्याने सातत्यपूर्ण खेळ केला . चौथ्या क्रमांकावर येणे , हेही खूप मोठे यश आहे . त्यामुळे अभिनव हरला किंवा त्याने चांगला खेळ केला नाही , असे कुणीच म्हणू शकत नाही . हा नशिबाचा खेळ होता . त्याला नशिबाने साथ दिली नाही म्हणून पदक हुकले , परंतु त्याने घेतलेली झेप ही त्याचे वर्चस्व अधोरेखित करते . त्याच्या गुणवत्तेला सीमा नाही . ‘शूटऑफ’मध्ये नशिबाची साथ लागते . दोघांवरही सारखेच दडपण होते . ० . ५ गुणांच्या फरकाने अभिनवचे पदक हुकले . त्याची कामगिरी ही उल्लेखनीय झाली आणि या कामगिरीने तो ऑलिम्पिकमधून निवृत्त होतोय . त्याला महान खेळाडू म्हणायला हरकत नाही . मानवजीत सिंग संधू सध्या चांगल्या फॉर्ममध्ये नव्हता . विश्व अजिंक्यपद स्पध्रेत रौप्यपदक जिंकणाऱ्या संजीव रजपूतने स्वतःचा ऑलिम्पिक कोटा संधूला दिला . त्यामुळे त्याच्यावर खूप मोठी जबाबदारी होती . संधू भारतातील सर्वात अनुभवी नेमबाज आहे . पहिल्या दिवशीच त्याचा खेळ खराब झाला आणि दुसऱ्या दिवशी सुंदर नेमबाजी करूनही तो अंतिम फेरीसाठी पात्र ठरला नाही . फक्त दोन गुणांच्या फरकाने त्याला अंतिम फेरीच्या बाहेर राहावे लागले . पहिल्या दिवशीच्या दडपणामुळे त्याला अपयश आले . क्यान चेनायची कामगिरी चांगली झाली . तो युवा नेमबाज आहे आणि त्याचे हे पहिलेच ऑलिम्पिक आहे . त्या तुलनेत त्याची कामगिरी ही कौतुकास्पद आहे . त्याच्याकडून भविष्यामध्ये चांगल्या कामगिरीची अपेक्षा ठेवू शकतो . गगन नारंगची सुरुवात धडाक्यात झाली होती . तो नक्की अंतिम फेरीत जागा मिळवेल असे वाटत होते . त्याच्या शारीरिक तंदुरुस्तीने त्याला दगा दिला . नेमबाजी हा कितीही मानसिक खेळ म्हटला , तरी शारीरिक तंदुरुस्तीही तितकीच महत्त्वाची आहे . नारंगने दुखापतीकडे थोडसे दुर्लक्ष केले . तंदुरुस्तीमुळे तो सातत्यपूर्ण कामगिरी करू शकला नाही . प्रोन पोझिशनमध्ये त्याच्याकडून आपण अपेक्षा ठेवू शकतो .


जयवंत दळवीलिखित आणि विजया मेहता दिग्दर्शित ‘पुरुष’ हे नाटक १९८६ साली पहिल्यांदा रंगभूमीवर आलं तेव्हा ते अत्यंत वादळी ठरलं होतं . सत्तेच्या बेमुर्वतखोर गुर्मीत आपली विकृत कामवासना शमवण्यासाठी एका तरुण शिक्षिकेवर सरकारी गेस्ट हाऊसवर बलात्कार करणारा यातला पुढारी गुलाबराव आणि पुरुषी विकृतीचे प्रतीक असलेले त्याचे लिंग छाटून त्याला आयुष्यभराची अद्दल घडवणारी बलात्कारित अंबिका आजही प्रेक्षकांच्या स्मरणात आहेत . हे नाटक केवळ गुलाबरावच्या पुरुषी वृत्तीचा पर्दाफाश करणारं होतं असं नाही , तर अंबिकेचे गांधीवादी वडील अण्णा , तिचा बंडखोर दलित चळवळीत कार्यकर्ता असलेला प्रियकर सिद्धार्थ , तसंच मथुराचा नवरा बापूराव हेही पुरुषी मानसिकतेचे कसे बळी आहेत , हे दळवींनी नाटकात अधोरेखित केलं होतं . हे नाटक पुरुषांची स्त्रीबद्दलची मनोविकृती आणि पुरुषी दमनकारी मानसिकता यावर सणसणीत कोरडे ओढणारे आहे . परंतु त्याचा या अंगाने व्हायला हवा होता तितका विचार झाला नाही . त्यात मुख्य लक्ष्य ठरला तो फक्त गुलाबराव ! आज या नाटकाला तीस वर्षांहून अधिक काळ लोटला आहे . ८० च्या दशकातलं बंदिस्त , साचलेलं भारतीय समाजजीवन आज आमूलाग्र बदललेलं आहे . दरम्यानच्या काळात - १९९१ साली तत्कालीन अर्थमंत्री मनमोहन सिंग यांनी लोकशाही समाजवादाचा पुरस्कार करणारी देशाची अर्थव्यवस्था खुली करून जागतिकीकरणाचा स्वीकार केला . जागतिकीकरण , खासगीकरण आणि आर्थिक उदारीकरणाचे हे धोरण अवलंबिल्यामुळे देशातील आर्थिक , सामाजिक , राजकीय तसेच सांस्कृतिक संदर्भ विलक्षण वेगाने बदलत गेले . ज्याचा भल्याभल्यांना अजूनही अदमास लागलेला नाही . भांडवलशाही , व्यक्तिवादाचा पुरस्कार करणारी ही नवी जीवनप्रणाली आपल्याकडेअद्याप बहुसंख्यांच्या पचनी पडलेली नाही . जागतिकीकरणाचे फायदे तर आपल्याला हवेत ; परंतु त्यासोबत येणारी बहुसांस्कृतिकता , सार्वत्रिक सपाटीकरण आणि पाश्चात्य व्यक्तिवादी मूल्ये स्वीकारायची मानसिक तयारी मात्र अजूनही आपली झालेली नाही . त्यामुळे माहिती - तंत्रज्ञानाच्या स्फोटाने आणलेल्या सुखोपभोगांच्या रोलरकोस्टर राइडमध्ये कायम गरगरताना आपलं बरंच काही हरवलं आहे , अशी सततची बोच आपणा सर्वाना लागून राहिलेली आहे . या पाश्र्वभूमीवर ‘पुरुष’मधील पात्रं आणि आजच्या पुरुषांची मनोवृत्ती यांत काही गुणात्मक बदल झालेला आहे की नाही , याचा धांडोळा घेणं अनाठायी ठरणारं नाही . किंबहुना , आज ते निकडीचंच आहे . हृषिकेश कोळी लिखित आणि दिग्दर्शित ‘वर खाली दोन पाय’ हे नाटक याच मुद्दय़ाला हात घालतं . ‘अस्तित्व’ संस्थेच्या सहयोगाने ‘रंगालय’तर्फे ते नुकतंच रंगमंचावर आलं आहे . खरं तर ‘पुरुष’ नाटकाची झाडाझडती हाही या नाटकाचा एक उद्देश आहेच . त्याचबरोबर त्यातल्या पात्रांचं आपल्या ‘तशा’ असण्याबद्दल नेमकं काय म्हणणं आहे , हेही जाणून घ्यायचा प्रयत्न नाटककर्त्यांनी यात केलेला आहे . दुसरीकडे , आजच्या रंगकर्मीना ते सादर करताना त्याकडे पाहण्याची नवी , अधिक खोल दृष्टी मिळतेय का , हेही तपासण्याचा ‘वर खाली दोन पाय’चा मानस आहे . या नाटकाला चौथा कोनही आहे . तो म्हणजे पात्रं आणि त्यांचे वाहक कलाकार यांच्यातील सहसंबंध ! अशा अनेक पातळ्यांवर हे नाटक फिरत राहतं . ‘पुरुष’ नाटकात नसलेला मथुराचा नवरा बापूराव यालाही यात सदेह अस्तित्व देऊन नाटककर्त्यांनी त्याचीही कैफियत मांडली आहे . पण अशा अनेक कंगोऱ्यांना हात घालताना लेखक - दिग्दर्शकाची नाटकावरील पकड मात्र सुटली आहे . आपल्याला नेमकं काय मांडायचंय , काय म्हणायचंय , याबद्दल तो स्वतःच संभ्रमित आहे की काय , असा प्रश्न हे नाटक पाहताना पडतो . कारण आपल्याला नेमकं कशावर ‘फोकस’ करायचंय , याची त्याला स्पष्ट कल्पना दिसत नाही . ‘आधीच्या कलाकारांनी लेखकाने जे लिहिलंय तसंच नाटक सादर केलं , त्या - त्या व्यक्तिरेखेचे कंगोरे शोधायचा त्यांनी प्रयत्नच केला नाही , ’ असं यातला दिग्दर्शक एकीकडे म्हणतो . आजच्या कलाकारांनी आपल्या व्यक्तिरेखेचे कंगोरे शोधावेत म्हणून तो त्यांचा पिच्छा पुरवतो . त्यासाठी नाटय़शास्त्राची तांत्रिक चिरफाड करणारा प्रवेशही त्याने योजला आहे . ( ज्याची नाटकात बिलकूलच गरज नाहीए . ) दुसरीकडे पात्र आणि ते साकारणारे कलावंत यांच्यात काही सहसंबंध वा विसंगतता असू शकते का , हेही तपासण्याचा प्रयत्न गुलाबराव आणि अंबिका साकारणाऱ्या कलाकारांच्या माध्यमातून केला गेला आहे . ‘पुरुष’मधील अंबिकेचे गांधीवादी वडील अण्णा आणि त्यांची सोशीक पत्नी ताराबाई यांच्यातले संबंधही नाटककर्त्यांनी सूक्ष्मदर्शकाखाली धरले आहेत . याच्याच जोडीने ‘पुरुष’मध्ये आपल्या नवऱ्याला ताब्यात ठेवण्याकरता ‘मॉडर्न’ राहणारी मथुरा आज त्याच्या पुढची पायरी गाठताना दिसते . तिचा नवरा बापूराव हाही ( जो ‘पुरुष’मध्ये प्रत्यक्षात अवतरत नाही . ) या नाटकात सदेह अवतरला आहे . त्याचीही कैफियत आहेच . अंबिकाचा दलित प्रियकर सिद्धार्थ यालाही आपल्यावर अन्याय झालाय असं वाटतं . तोही न्यायाच्या प्रतीक्षेत इथे अवतीर्ण होतो . आपल्या ‘त्या’ कृतीच्या समर्थनार्थ तो जातवास्तवाची चर्चा छेडतो . . जी या नाटकाचं एक आशयकेंद्र आहे . तो अंबिकेला वाऱ्यावर सोडण्याची आपली चूक मान्य करून प्रायश्चित्त म्हणून संन्यस्त जीवन स्वीकारतो . या नाटकात ‘पुरुष’मध्ये गुलाबरावची भूमिका करणारा नट अंबिकेच्या प्रेमात पडला आहे . आणि त्याला गुलाबरावनं तिच्यावर बलात्कार करणं मान्य नाहीए . त्यामुळे ‘तो’ प्रवेश तिथंच थबकतो . गुलाबराव अंबिकेवर बलात्कार करायला तयार नसल्याने प्रयोग पुढे सरकत नाही . . लेखक - दिग्दर्शक हृषिकेश कोळी यांना ‘‘पुरुष’ नाटक आजच्या संदर्भात . . ’ असं काहीसं ‘वर खाली दोन पाय’मध्ये अपेक्षित आहे . परंतु ही शल्यचिकित्सा करताना आपल्याला नेमकं काय मांडायचं आहे , किंवा म्हणायचं आहे , हे त्यांनी नक्की केलेलं नाही . याचं प्रतिबिंब प्रयोगात उमटलं आहे . सगळे उत्तम गुणवंत कलाकार हाताशी असताना त्यांच्या माध्यमातून आपल्याला नेमकं काय व्यक्त करायचं आहे , हेच जर निश्चित नसेल तर कलाकारांची मेहनतही वाया जाऊ शकते . इथं तुकडय़ा - तुकडय़ांत काही गोष्टी सापडल्यासारख्या वाटतात खऱ्या ; पण ते तितपतच राहतं . त्यातून गोळीबंद परिणाम मात्र साध्य होत नाही . सुयोग भोसले व सचिन गोताड यांनी नेपथ्यात सांकेतिक लैंगिकतेचं सूचन केलं आहे . मेंदूशी संलग्न योनीसदृश्य दरवाजा , नग्न स्त्रीदेहाचा अर्धपुतळा , जुनाट टेलिफोन आणि अन्य प्रॉपर्टीच्या उपयोजनेतून प्रयोगाला वेगळं परिमाण मिळालं आहे . पुष्कर कुलकर्णी यांनी संगीतातून व भूषण देसाई यांनी प्रकाशयोजनेतून यातला आशय ठळक केला आहे . उल्हेश खंदारेंची रंगभूषा आणि सायली सोमण यांची वेशभूषा पात्रांना व्यक्तिमत्त्वं प्रदान करते . व्यक्तिरेखा आणि नट यांच्यात सायुज्य प्रस्थापित न झाल्यामुळे सैरभैर झालेला गुलाबराव - सुशील इनामदार यांनी अस्वस्थ अगतिकतेसह नेटका साकारला आहे . या नाटकात फारसा वाव नसलेल्या अंबिकेच्या भूमिकेत नंदिता धुरी यांच्यासारख्या ताकदीच्या कलावतीला वाया दवडलं आहे . त्यांनी त्यांच्या परीने अंबिकेची भावांदोलनं उत्कटपणे व्यक्त केली आहेत . वृथा वैचारिकतेचा आव आणणारा दिग्दर्शक रोहन गुजर यांनी आवश्यक त्या स्मार्टपणे वठवला आहे . संग्राम समेळ यांनी यातल्या बापूरावला पुरेपूर न्याय दिला आहे . त्याची तगमग , तडफड त्यांनी प्रत्ययकारी केली आहे . तीच गोष्ट पल्लवी पाटील यांची . त्यांनी मथुराचा कालौघातील प्रवास आणि तिचा बोल्डनेस बेधडक दाखवला आहे . सिद्धार्थ झालेल्या अमेय बोरकर यांनी ‘पुरुष’ नाटकात आपल्यावर झालेला अन्याय आणि काळाने कूस बदलली तरी आजही न बदललेलं जातवास्तव अत्यंत तार्किकतेनं व्यक्त केलं आहे . चंद्रकांत मेहेंदळे ( अण्णा ) आणि स्मृती पाटकर ( ताराबाई ) यांनी आपापल्या पात्राच्या वर्तन - व्यवहारातला उपहास अन् उपरोध अचूक टिपला आहे . मयुरा जोशी ( अभिनेत्री ) व अजित सावंत ( अभिनेता ) यांनीही आपली कामं चोख केली आहेत .


भारताचे पाच खेळाडू अंतिम फेरीत अमित पंघाल , गौरव सोलंकी व मनीष कौशिक या भारताच्या युवा खेळाडूंबरोबरच सतीश कुमार व विकास कृष्णन यांनी बॉक्सिंगच्या अंतिम फेरीकडे वाटचाल करीत किमान पाच रौप्यपदकांची खात्री केली . मात्र नमन तन्वर , मनोजकुमार व महम्मद हुसामुद्दिन यांना कांस्यपदकावर समाधान मानावे लागले . मनोजला ६९ किलो गटात इंग्लंडच्या पॅट मॅककोर्गाकने उपांत्य फेरीत पराभूत केले . महम्मदला इंग्लंडच्या पीटर मॅकग्रिलकडून उपांत्य फेरीत पराभव स्वीकारावा लागला . नमनला ९१ किलो गटात स्थानिक खेळाडू जेसन व्हॅटलीविरुद्ध चिवट लढतीनंतर पराभव पत्करावा लागला . नमनने युवा गटाच्या जागतिक अजिंक्यपद स्पर्धेतही कांस्यपदक मिळवले होते . विजेतेपदाचा दावेदार असलेल्या विकासने ७५ किलो गटात उत्तर आर्यलडच्या स्टीव्हन डॉनेलीवर मात केली . त्याला अंतिम फेरीत कॅमेरूनच्या विल्फ्रेड दिउदोनीचे आव्हान असणार आहे . ९१ किलो गटात सतीश कुमारने सेशैल्सच्या कॅडी अॅग्नेसला सहज गारद केले व अंतिम फेरी गाठली . त्याला अजिंक्यपदासाठी इंग्लंडच्या फ्रेझर क्लार्कबरोबर झुंज द्यावी लागणार आहे . लाइटवेट ( ६० किलो ) गटात मनीषने उत्तर आर्यलडच्या जेम्स मॅकगिव्हर्नवर ४ - १ अशी मात केली . २२ वर्षीय मनीषने आशियाई निमंत्रितांच्या बॉक्सिंग स्पर्धेत विजेतेपद मिळवले होते . मात्र जेम्सविरुद्ध त्याला अनेक वेळा बचावात्मक खेळ करावा लागला , तरीही त्याने अनेक वेळा आक्रमक चाली करीत अधिकाधिक गुण घेण्याचा प्रयत्न केला . त्याला अंतिम फेरीत ऑस्ट्रेलियाच्या हॅरी गार्सिडशी खेळावे लागणार आहे . या लढतीबाबत मनीष म्हणाला , ‘‘प्रतिस्पर्धी खेळाडूच्या चुकांवर लक्ष केंद्रित करीत त्यानुसार आक्रमक चालींची व्यूहरचना करण्याबाबत मला प्रशिक्षकांनी सुचवले आहे . ’’ गौरवने ५२ किलो गटात श्रीलंकेच्या ईशान बंदारावर मात केली . सुरुवातीच्या खराब कामगिरीनंतर त्याने खेळावर नियंत्रण मिळवत विजयश्री खेचून आणली . त्याला अंतिम लढतीत उत्तर आर्यलडच्या ब्रेन्डन आयर्विनशी खेळावे लागणार आहे . गौरवच्या तुलनेत अमितने युगांडाच्या जुमा मिईरोवर दणदणीत विजय मिळवला . अंतिम फेरीबाबत आत्मविश्वास व्यक्त करीत अमित म्हणाला , ‘‘मी डाव्या हाताने जोरदार ठोसे मारतो व त्याचाच मला लाभ झाला . अंतिम फेरीचे कोणतेही दडपण मी घेतलेले नाही . ’’


अहमदाबादच्या मैदान मारुन तिसऱ्यांदा कबड्डी विश्वचषक उंचावणाऱ्या भारतीय संघावर ट्विटरच्या माध्यमातून कौतुकाचा वर्षाव सुरु झाला आहे . तिसऱ्या विश्वचषकात भारताने इराणला सलग तिसऱ्यांदा पराभूत करत विश्वचषकाला गवसणी घातली . सामन्याच्या सुरुवातीपासून अटीतटीची लढत पहायला मिळाली . अखेरच्या १५ ते २० मिनिटात अनुप कुमारचा संघ पिछाडीवर होता . इराण भारताने केलेल्या मागील दोन विश्वचषकातील पराभवाचा बदला घेणार असे वाटत असताना अजय ठाकुरने भारताला पुन्हा आघाडी मिळवून दिली . अजय ठाकूरची खेळीने सामन्याला कलाटणी दिली . त्याच्या खेळीचे भारताचा माजी क्रिकेटर विरेंद्र सेहवागने कौतुक केले . ‘यह जस्बा , यह स्पीरीट मुझे दे दे ठाकुर’ असे ट्विट करत सेहवागने आपल्या शैलीत सामनावीर ठरलेल्या अजय ठाकूरचे कौतुक केले . विरु फक्त ठाकुरचे कौतुक करुन थांबला नाही . पराभवाच्या उंबरठ्यावरु विजय मिळवण्याची क्षमता फक्त भारतीय संघामध्ये आहे , अशा आशयाचे ट्विट करुन त्याने भारतीय संघाला शुभेच्छा दिल्या . भारतीय कबड्डी संघावर खेळाच्या मैदानातूनच नव्हे तर सर्व क्षेत्रातुन कौतुकाचा वर्षाव होताना दिसत आहे . पंतप्रधान नरेंद्र मोदी यांनी देखील भारतीय संघाला विजयाबद्दल अभिनंदन केले आहे . ल नेतृत्वाखाली भारतीय संघाने विजयाची हॅट्रिक साजरी केली . भारताच्या विजयासाठी नेटीझन्सनी आज सामन्यापूर्वीच ट्विटरवरुन शुभेच्छा संदेश देण्यास सुरुवात केली होती .


भारताचे माजी कर्णधार कपिल देव यांची क्रिकेट कारकीर्द उल्लेखनीय राहिली . आंतरराष्ट्रीय स्तरावरील मातब्बर क्रिकेटपटूंमध्ये कपिल देव यांचे नाव घेतले जाते . एक हरहुन्नरी अष्टपैलू खेळाडू म्हटलं की कपिल देव यांचे नाव अव्वल स्थानावर आहे . भारताला पहिलावहिला विश्वचषक जिंकून देण्याचे पराक्रम कपिल देव यांच्याच नावावर आहे . १९८३ साली कपिल देव यांच्या नेतृत्त्वाखाली भारतीय संघाने विश्वचषकावर कब्जा केला होता . १९८३ सालच्या विश्वचषक स्पर्धा खेळण्यासाठी गेलेला भारतीय संघ कमकुवत असल्याची टीका केली गेली , पण देव यांनी आपल्या उल्लेखनीय नेतृत्त्व गुणांनी खेळाडूंची मोट बांधून विश्वचषक जिंकला आणि टीकाकारांची तोंडं बंद केली . या स्पर्धेच्या उपांत्य फेरीत झिम्बाब्वे विरुद्ध भारतीय संघ बिकट स्थितीत असताना कपिल देव यांनी १७५ धावांची कर्णधारी खेळी साकारून विजय खेचून आणला . कपिल देव यांनी १९७८ - ७९ साली पाकिस्तानविरुद्धच्या सामन्यातून कसोटी क्रिकेटमध्ये पदार्पण केले . आश्चर्याची गोष्ट अशी की कपिल देव यांनी आपल्या करिअरच्या सुरूवातीचा पहिला चेंडू ‘नो बॉल’ टाकला होता . मात्र , त्यानंतर कपिल यांनी आपल्या संपूर्ण करिअरमध्ये पुन्हा कधीच ‘नो बॉल’ टाकला नाही , असे सांगितले जाते . उत्कृष्ट गोलंदाजी शैलीसोबतच कपिल देव यांची आक्रमक फलंदाज म्हणूनही ओळख होती . १९९० साली लॉर्ड्सच्या मैदानात इंग्लंडविरुद्धची कपिल देव यांची खेळी त्यांच्या आक्रमक फलंदाजीचे सर्वोत्कृष्ट उदाहरण आहे . इंग्लंडविरुद्धच्या कसोटीत भारताचे ९ गडी तंबूत परतले होते आणि फॉलोऑन टाळण्यासाठी भारताला २३ धावांची गरज होती . कपिल देव यांनी लागोपाठ चार षटकार ठोकून आपला आक्रमक अंदाज दाखवून दिला आणि फॉलोऑन टाळला . कपिल देव आणि इम्रान खान हे एकाच दशकातील सर्वोत्तम अष्टपैलू म्हणून ओळखले जात होते . कपिल आणि इम्रान खान यांच्या वरचढ कोण ? अशी तुलना देखील त्यावेळी केली जाऊ लागली . कपिल देव यांनी इम्रान खान यांचा त्रिफळा उडवला होता तेव्हाचा हा क्षण . कपिल देव यांनी आपल्या अप्रतिम गोलंदाजीचा नजराणा पेश करत ऑस्ट्रेलियाविरुद्ध २८ धावा देऊन पाच विकेट्स घेतल्या होत्या . १९९० साली कपिल देव यांनी इंग्लंडविरुद्ध ११० धावांची खेळी साकारली होती . कपिल देव आणि रवि शास्त्री यांची शतकी खेळीच्या जोरावर भारतीय संघाने कसोटी क्रिकेटमध्ये ६०० धावांचा टप्पा गाठण्याचा विक्रम केला होता . कपिल देव यांच्या स्विंग गोलंदाजीचा नजराणा . १९८२ साली इंग्लंडविरुद्धच्या सामन्यात ५५ चेंडूत ८९ धावांची तुफान खेळी साकारली होती . ऑस्ट्रेलियाच्या मेलबर्न या अवाढव्य स्टेडियमवर कपिल देव यांनी आपल्या करिअरमधील सर्वात उत्तुंग षटकार ठोकला होता .


स्थळ – कोल्हापूरच्या छत्रपतींच्या राजवाड्यातील पोलो मैदान वेळ – साधारण दुपारी १२ . ३० एका बाजूला विस्तीर्ण पसरलेलं माळरान आणि त्याच्या दुसऱ्या बाजूला छत्रपतींच्या पराक्रमाची साक्ष देणारा राजवाडा . कोल्हापुरातील कसबा बावडा परिसरात संग्रहालयात अनेक लोकं छत्रपतीकालीन इतिहास पुन्हा अनुभवण्यासाठी येत असतात आणि त्याचवेळा बाजूच्या पोलो मैदानावर मुलं - मुली आपल्या फुटबॉलच्या सामन्यांसाठी सराव करत असतात . हे चित्र तुम्हाला साधारण युरोपातल्या कोणत्याही देशांमध्ये दिसेल . कारण बाहेरील देशांना फुटबॉलची परंपरा आहे . पण कोल्हापूरमध्ये राहणाऱ्या लोकांसाठी हे चित्र आता नेहमीचं झालेलं आहे . कारण कोणत्याही सरकारी मदतीशिवाय छत्रपती शाहू आणि राजाराम महाराज यांच्या काळापासून कोल्हापूर आपली फुटबॉलची परंपरा आजपर्यंत अविरतपणे जपत आलंय . आगामी महिन्यात फिफाचा १७ वर्षांखालील मुलांचा विश्वचषक भारतात भरवला जाणार आहे . यासाठी केंद्र सरकार सध्या वातावरण निर्मिती करण्याचा पुरेपूर प्रयत्न करतंय . काही दिवसांपूर्वी या स्पर्धेसाठी भारतीय संघाची निवड करण्यात आली . या संघाची प्रांतवार फोड करायला गेलं तर ईशान्येकडील राज्यांचा या संघावर दबदबा पाहायला मिळतो . यानंतर दोन अनिवासी भारतीयांनाही या संघात जागा मिळाली आहे . आणि सर्वात शेवटी महाराष्ट्राच्या एका खेळाडूला या संघात जागा मिळाली आहे , तो म्हणजे कोल्हापूर शहरातला अनिकेत जाधव . २१ जणांच्या संघात महाराष्ट्राच्या अवघ्या एका खेळाडूला जागा मिळते , याबाबत कदातीच क्रीडाप्रेमींना फारस वावगं वाटणार नाही . कारण पश्चिम बंगाल आणि ईशान्येकडील राज्यांप्रमाणे महाराष्ट्रालाही एकेकाळ फुटबॉलची समृद्ध परंपरा लाभली आहे , याचा लोकांना विसरच पडला आहे . महाराष्ट्रात फुटबॉल फॉलो करणाऱ्या शहरांमध्ये मुंबई , पुणे यांच्यानंतर कोल्हापूरचा क्रमांक लागतो . फुटबॉल म्हटलं की आजही तरुण खेळाडूंच्या समोर रुनी , मेस्सी , रोनाल्डो यांच्यासारखे सुपरस्टार येतात . खेळाची आवड असणाऱ्या ग्रुपवर मँचेस्टर युनायटेड , मँचेस्टर सिटी , लिव्हरपूल , आर्सनल यांच्यासारख्या इंग्लिश फुटबॉल क्लबच्या कामगिरीवर चर्चा घडली जाते . मात्र यापैकी फार कमी तरुणांना बारा ईमाम , शिवाजी तरुण मंडळ , सरदार तालिम फुटबॉल क्लब , शिवाजी तरुण मंडळ , प्रॅक्टीस क्लब कोल्हापूर अशा क्लबची नाव माहिती असतील . नीट विचार केला तर यात तरुणांना दोष देऊन भागणार नाही . कारण कोणताही खेळ किंवा कोणत्याही गोष्टीचा विचार केला की परदेशात डोकावून बघण्याची वाईट सवय भारतीय क्रीडा संस्कृतीत लावली जाते . स्थानिक पातळीवर क्रीडा क्षेत्रात निर्माण होणारं नेतृत्व पुढे आणण्यास , त्याच्या व्यक्तिमत्वाला वेगळा आयाम देण्यास सरकारी यंत्रणा या नेहमी कमी पडत आल्या आहेत . एखादी स्पर्धा आली की घरच्या मुलीचं लग्न असल्याप्रमाणे त्याला सोहळ्याचं रुप द्यायचं , मान्यवरांच्या हस्ते फोटोसेशन करुन आपली हौस भागवून घ्यायची ; इतक्याच गोष्टींमध्ये राज्याचा किंबहुना देशाचा क्रीडा विभाग गुंतलेला पाहायला मिळतो . स्थानिक आणि राष्ट्रीय पातळीवर कोल्हापूरने आतापर्यंत तब्बल ८० हून अधिक फुटबॉलपटू घडवलेले आहेत . मात्र सरकारची मेहेरनजर यांच्यावर पडली नसल्याने हे रांगड टँलेट आतापर्यंत कधीही लोकांच्या नजरेस पडलं नाही . आज अशा काही खेळाडूंची आपण ओळख करुन घेणार आहोत , ज्यांना रोनाल्डो , मेस्सी , रुनी सारख्या खेळाडूंएवढी प्रसिद्धी नक्कीच लाभली नाही , मात्र फुटबॉलच्या मैदानात त्यांनी केलेली कामगिरी ही नक्कीच कोणत्याही युरोपियन देशातील खेळाडूंना लाजवणारी होती . व्हॉली किकचा ‘राजा’ पायलट बलराज साळुंखे – बलराज साळुंखेंचा जन्म १९२० साली कोल्हापूरात झाला . लहानपणापासून घरची आर्थिक परिस्थिती ही उत्तम असल्याने बलराज यांना कशाचीही ददात नव्हती . मात्र समाजसेवेची आवड बलराज यांना भारतीय वायुदलात घेऊन आली . बलराज यांनी दुसऱ्या महायुद्धातही आपला सहभाग नोंदवला होता . काही वर्षांपूर्वी त्यांचं निधन झालं बलराज हे कोल्हापूरच्या शिवाजी तरुण मंडळाकडून हाफबॅक पोझिशनवर खेळायचे . जाणकारांच्या सांगण्यानुसार लष्करात काम केलेल्या बलराज यांच्या खेळात कधीही धसमुसळेपणा दिसला नाही . बलराज यांची व्हॉली किक पाहण्यासाठी जुन्या काळापासून लोकं मैदानात गर्दी करायची . रनिंग , बॉडी आणि बॉल टॅकलिंग यांच्यासारखे गुण बलराज यांच्या नसानसांमध्ये भिनलेले होते . बलराज यांनी हाफबॅक एरियातून मारलेला बॉल हा प्रतिपक्षाच्या गोलपोस्टपर्यंत जाऊन पोहचत असे . अनेक स्थानिक पातळीवरील सामन्यांमध्ये बलराज यांनी आपल्या खेळाची चमक दाखवली होती . प्रॅक्टिस क्लबचा बुरुजबंद फुलबॅक शंकरराव कदम – कोल्हापुरात खेळाडूंचीही ओळखही तितक्याच रांगड्या पद्धतीने करुन दिली जाते . असाच रांगडा खेळ करणारे प्रॅक्टिस क्लबचे शंकरराव कदम आजही आपल्या जुन्या आठवणींमध्ये सहज हरवून जातात . आजही वयाच्या ८७ व्या वर्षात पदार्पण केलेलं असताना शंकरावांची प्रकृती तशीच धडधाकट आहे . याचं श्रेय आपल्या उमद्या वयात फुटबॉलच्या मैदानावर केलेल्या खेळाला ते देतात . आपल्या तरुण वयात राजाराम कॉलेज आणि प्रॅक्टिस क्लब यांच्याकडून खेळताना फुलबॅक पोजिशनवर खेळताना शंकररावांचे खेळ विशेष बहरायचा . जबरदस्त हेडींगचं कौशल्य , बॉलचा ताबा आपल्यापाशी जास्त वेळ न ठेवता सतत रोटेट करत राहणं , यासारख्या कौशल्यांमुळे शंकराव कदमांची ओळख जुन्या काळात एक पट्टीचा फुटबॉलपटू म्हणून होती . ‘शेर - ए - बाराईमाम’ वसंतराव पाटील – बाराईमाम या क्लबला कोल्हापूरच्या फुटबॉल कल्चरमध्ये विशेष म्हत्व आहे . सर्व महत्वाच्या खेळाडूंनी या क्लबचं प्रतिनिधीत्व केलं आहे . वसंतराव पाटील यांचा जन्म बेळगावच्या ब्याकूड गावचा . मात्र छत्रपती शाहुराजे आणि राजाराम महाराज शिकारीसाठी बेळगाव परिसरात जात असताना पाटील घराण्याच्या कार्य कर्तृत्वावर खूश होऊन त्यांनी पाटील यांना ६० एकर जमीन ईनाम दिली होती . लहानपणापासूनच खेळाची आवड असलेले वसंतराव मग फुटबॉलकडे वळले . वसंतरावांचं कौशल्य म्हणजे ते फुटबॉल सामन्यात कोणत्याही जागेवरुन खेळण्यास तयार असायचे . आपला खेळ त्यांनी एका साच्यात कधीही बांधला नाही . पण लेफ्ट इन आणि राईट इनच्या जागेवरुन खेळताना त्यांचा खेळ विशेष बहरायचा असं जाणकार सांगतात . प्रतिस्पर्धी खेळाडूला फसवून बॉल पास करण्याचं उत्तम तंत्र वसंतरावांना अवगत होतं . अशा अनेक खेळाडूंची ओळख तुम्हाला करुन देता येईल ज्यांनी आपलं आयुष्य फुटबॉलसाठी खर्ची घातलं . काहींनी लष्करी सेवेत असतानाही आपल्यातला फुटबॉलपटू कायम जागा ठेवला . यांच्यासारख्याच तब्बल ८० हून अधिक खेळाडूंनी जुन्या काळात स्थानिक आणि राष्ट्रीय स्पर्धांमध्ये कोल्हापूरचं प्रतिनिधीत्व केलं आहे . पण आज हा आकडा खाली आला आहे . सध्याच्या घडीला कोल्हापूरचे ३ - ४ खेळाडू हे राष्ट्रीय स्पर्धांमध्ये मोहन बागान , डेम्पोसारख्या क्लबमध्ये खेळतात . मग इतकी समृद्ध परंपरा असतानाही इतक्या वर्षांमध्ये कोल्हापूरात एक अत्याधुनिक सोयी - सुवीधांचं फुटबॉल केंद्र तयार करावं असं एकाही क्रीडामंत्र्याला वाटू नये . मुळात खेळ हा महाराष्ट्रात राज्यकर्त्यांनी ऑप्शनला टाकलेला विषय आहे . आजही कोल्हापूरमध्ये फुटबॉलपटू हे स्थानिक Kolhapur Sports Association च्या माध्यमातून आपली फुटबॉलची आवड जपत आहेत . सरकारी मदतीची यांना अपेक्षाही नाही . छत्रपतींच्या कुटुंबामुळे सध्या कोणत्याही खेळाडूला आर्थिक बाबींची कधीही अडचण भागत नाही . मग राज्य सरकारचं क्रीडा मंत्रालय यातून काही शिकणार की नाही असा प्रश्न निर्माण होतो . राज्यात क्रीडासंस्कृती वाढली जावी यासाठी नेमके कसे प्रयत्न केले जावेत , हे मुळात इथल्या राज्यकर्त्यांच्या गावीच नाही . विश्वचषकाचा माहोल तयार करण्यासाठी महाराष्ट्रात विधानभवनात आमदारांची फुटबॉल मॅच खेळवण्यात आली . यातून नेमकं साध्य काय झालं हे क्रीडामंत्री जाणोत . यानंतर मिशन वन मिलीयन फुटबॉल या उपक्रमाअंतर्गत राज्यभरातील विद्यार्थ्यांना १५ सप्टेंबररोजी फुटबॉल खेळण्यास भाग पाडलं गेलं . प्रसारमाध्यमांमध्ये शोबाजी करण्यासाठी सर्व मान्यवरांनी फुटबॉलला किक मारली . पत्रकारांसोबत सेल्फी काढले , काही वेळासाठी का होईना पण मैदानात सामनाही खेळला . मग हा उपक्रम कसा यशस्वी झाला यासाठी मोठमोठ्या आकड्यांची धुळफेक करण्यात आली . मात्र प्रत्यक्ष मैदानावर नेमकी काय परिस्थिती आहे , याची राज्याच्या क्रीडामंत्रालयाला तरी माहिती आहे की नाही हा मोठा प्रश्नच आहे . राज्याच्या अनेक शाळांमध्ये मैदानच नाहीत . औरंगाबाद मधल्या काही शाळांनी मैदान नाही याकारणासाठी मुलांना पायपीट करत दुसऱ्या शाळेच्या मैदानात नेऊन सामना खेळवला . नागपूरमध्ये काही शाळांनी फक्त सेल्फी काढून जिल्हा क्रीडाविभागाला पाठवले . काही शाळांनी तर या उपक्रमात सहभागी होण्याची तसदीही घेतली नाही . नवी मुंबईसारख्या सुसज्ज आणि सुनियोजित शहरात जवळपास २७ शाळांना मैदान नाहीयेत . अनेक शाळांमध्ये क्रीडाशिक्षकांची भरती झालेली नाही . मग असं वातावरण असताना , फक्त एका दिवसापुरतं देखावा निर्माण करुन फुटबॉल खेळून नेमकं काय साध्य होणार आहे ? आजही कोल्हापूर शहर आपली परंपरा जोपासत आहे . इथल्या मुलांना खेळ शिकवावा लागत नाही , इथली मुलं जन्मालाच खेळाडू म्हणून येतात . कधी कुस्ती , कधी खो - खो , कधी फुटबॉल तर मग कधी रायफल शुटींग . क्रीडाक्षेत्रात कोल्हापूर आपला दबदबा कायम ठेऊन आहे . आजही फुटबॉल खेळायचं म्हणलं की शहरातील खेळाडूंना हक्काचं शाहू मैदान आहे . त्यासाठी त्यांना गल्लीबोलाळात जाऊन मिळेल त्या जागेत फुटबॉल खेळावं लागत नाही . पोलो मैदानावर राजवाड्याच्या लगतच एका झाडावर मोर येऊन बसतो . मुलं मैदानावर खेळत असताना त्यांना पाहून तो नेहमी विशिष्ट पद्धतीने साद घालतो . काही खेळाडूंच्या मते मोर आणि त्यांचं अतुट नातं आहे . मोराने साद घातली की आमचा संघ नेहमी जिंकतो असं सांगत ते सामन्याआधी मैदानावर येऊन मोराशी गप्पा मारण्याचा प्रयत्न करतात . या सर्व गोष्टी आपल्याला अंधश्रद्धा वाटू शकतात . मात्र सातवी आणि आठवीत शिकणाऱ्या विद्यार्थ्यांसाठी या गोष्टीला अनन्यसाधारण महत्व आहे . अभ्यासात कितीही ताण असला तरीही या ओढीने आम्ही दिवसातून एकदा का होईना मैदानावर चक्कर मारतोच असं काही तरुण खेळाडूंनी ‘लोकसत्ता ऑनलाईन’ला सांगितलं . आज भारतात फुटबॉल म्हटलं की डोळ्यासमोर येतं ते म्हणजे गोवा , केरळ , पश्चिम बंगाल आणि ईशान्येकडची राज्य . मुंबई - पुण्यासारख्या महत्वाच्या शहरांत तुम्हाला इंग्लिश फुटबॉलपटूंच्या जर्सी घालून काही खेळाडू सराव करताना नक्की दिसतील . मात्र त्यातले किती खेळाडू हे पुढे राष्ट्रीय आणि आंतराष्ट्रीय पातळीवर खेळतात हा संशोधनाचा विषय आहे . कोल्हापूर मात्र या बाबतीत वेगळं ठरत . केवळ छंद म्हणून नाही तर परंपरा म्हणून इथे फुटबॉल जपला जातो . आज अनिकेत जाधवच्या रुपाने बऱ्याच वर्षांनी इथल्या क्रीडा संघटकांच्या तपश्चर्येला फळ आलंय . हा सराव असाच चालू ठेवल्यास आगामी काळात कोल्हापूर फुटबॉलमध्ये आपलं नाव पुन्हा मोठं करेल यात काही शंका नाही .


अनेकांना वजन जास्त असल्याच्या समस्येने ग्रासलेले असते . त्यासाठी डाएटिंगसह इतर उपाय केले जातात , पण वजन कमी करण्यासाठी अॅव्होकाडो फळाचे सेवन करणे फायद्याचे ठरते , असा दावा संशोधकांनी केला आहे . अॅव्होकाडोयुक्त अन्नाने पोषके तर मिळतातच , शिवाय वजन कमी होते . यात बॉडी मास इंडेक्स व कंबरेचा घेरही कमी होतो . ‘जर्नल इंटरनल मेडिसिन रिव्ह्य़ू’ या नियतकालिकात हे संशोधन प्रसिद्ध झाले असून त्यात म्हटल्यानुसार अॅव्होकाडोच्या सेवनाने इतरांच्या तुलनेत वजन साडेतीन किलोंनी कमी राहते . बीएमआय एक अंकाने कमी राहतो तर कंबरेचा घेर सरासरीपेक्षा १ . २ इंचांनी कमी राहतो . अमेरिकेतील लोक अॅव्होकाडोचे सेवन नियमितपणे करीत असतात व त्याला भाज्यांची जोड असते , असे हॅस अॅव्होकाडो बोर्डाचे पोषण संचालक निक्की फोर्ड यांनी सांगितले . रोजच्या जेवणाचा भाग म्हणून अॅव्होकाडोचा समावेश करावा अशी आमची शिफारस आहे असे त्यांनी सांगितले . अॅव्होकाडो सेवन करणाऱ्या लोकांचे वजन जास्त असण्याची शक्यता ३३ टक्क्यांनी कमी असते , तर कंबरेचा घेर जास्त असण्याची शक्यता ३२ टक्क्यांनी कमी असते . मेटॅबोलिक सिंड्रोम अॅव्होकाडोमुळे कमी होतो . अॅव्होकाडो सेवन करणाऱ्यांना ई जीवनसत्त्व , तांबे , मॅग्नेशियम , क जीवनसत्त्व , फोलेट , कबरेदके मिळतात . अॅव्होकाडो सेवनाने इन्शुलिन व होमोसिस्टीनचे प्रमाण योग्य राहते . होमोसिस्टीन वाढल्यास हृदयविकार होतो .


बहुराष्ट्रीय एकदिवसीय स्पर्धेत पहिल्यावहिल्या विजेतेपदाच्या शोधात असलेले इंग्लंड आता दोन सामने दूर आहे . यातील पहिला अडथळा त्यांना आज ( ता . १४ ) पार करावा लागणार आहे . चॅंपियन्स करंडक स्पर्धेत आज होणाऱ्या पाकिस्तानविरुद्धच्या सामन्यात त्यांचे पारडे जड आहे . तरीही त्यांना सावधगिरी बाळगावी लागणार आहे . विश्वकरंडक स्पर्धांच्या अंतिम सामन्यात तीन वेळा खेळणाऱ्या इंग्लंडला गेल्या ४२ वर्षांत विजेतेपदाने हुलकावणी दिलेली आहे . सर्व प्रमुख देशांचा सहभाग असलेल्या चॅंपियन्स स्पर्धेसाठी त्यांना यंदा अधिक पसंती दिली जात आहे . इऑन मॉर्गनच्या नेतृत्वाखाली खेळणारा इंग्लंडचा संघ समतोल आहे आणि सर्वांत महत्त्वाचे म्हणजे त्यांचे सर्व खेळाडू फॉर्मातही आहेत . गतवेळच्या म्हणजेच २०१५ मध्ये ऑस्ट्रेलिया - न्यूझीलंडमध्ये झालेल्या विश्वकरंडक स्पर्धेत पहिल्या फेरीतच आव्हान संपुष्टात आल्यानंतर इंग्लंडने कमालीची प्रगती केली आहे . ॲलेक्स हेल्स आणि जॅसन रॉय या सलामीवीरांना अपेक्षित धावा करता आल्या नसल्या तरी ज्यो रुट , मॉर्गन , स्टोक्स् आणि बटलर अशी त्यांची मधली फळी भक्कम आहे . कालच्या सामन्यात पाकिस्तानच्या वेगवान गोलंदाजांनी श्रीलंकेच्या मधल्या फळीला सुरुंग लावणारी कामगिरी केली होती ; परंतु उद्याच्या सामन्यातील लढाई त्यांच्यासाठी सोपी नसेल . जुनेद खान , महंमद आमेर , हसन अली या पाकिस्तानी वेगवान गोलंदाजांना इंग्लिश फलंदाजीसमोर शर्थीचे प्रयत्न करावे लागतील . फलंदाजीप्रमाणे इंग्लंडची गोलंदाजीही तेवढीच सक्षम आहे . जॅक बॉल , लिएम प्लंकेट आणि मार्क वूड हे मॉर्गनचे हुकमी एक्के आहे . गुडघा दुखापतीनंतर संघात परतणारा वूड ताशी ९० किमी वेगाने चेंडू टाकत आहे . इंग्लंडच्या अशा वेगवान माऱ्याचा सामना करण्याचे आव्हान पाकिस्तानी फलंदाजांसमोर असेल . इंग्लंडचा संघ भक्कम आहे . दोन वर्षांपासून ते अधिक चांगले क्रिकेट खेळत आहेत . अशा बलाढ्य संघाबरोबर खेळायचे असेल , तर आम्हाला अधिक सकारात्मक खेळ करावा लागेल . - सर्फराज अहमद , पाकिस्तान कर्णधार .